Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 5 DHJETOR 2013


PROCESVERBAL

SEANCËN E DREJTON

zëvendëskryetari I Kuvendit

VANGJEL DULE
(Seanca filloi në orën 10:35)

Rendi i ditës:

1. Miratimi i procesverbaleve të seancave plenare, të datave 26.11.2013 dhe 27.11.2013. 

2. Projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe Qeverisë së Republikës së Moldavisë për ripranimin e personave me qëndrim të paautorizuar”.

(shumicë e thjeshtë)

-  
Pyetje

-
Paraqitje e projektligjit nga nismëtari

-  
Shprehet Komisioni për  Sigurinë Kombëtare si komision përgjegjës


(Paraqitje e raportit nga kryetari i komisionit)

-
Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut 
   
(Paraqitje e raportit nga kryetari i komisionit)
-  
Shprehet për dhënie mendimi Komisioni për Integrimin Europian 

(Paraqitje e raportit nga kryetari i komisionit)

-  
Shprehet për dhënie mendimi Komisioni për Politikën e Jashtme 

  
(Paraqitje e raportit nga kryetari i komisionit)

-  
Relatori

- 
Diskutime

- 
Relatori

(Shprehen grupet parlamentare):


Grupi parlamentar i PR-së


Grupi parlamentar i PDIU-së

    Grupi parlamentar i LSI-së

    Grupi parlamentar i PD-së

    Grupi parlamentar i PS-së

-
Koha e votimit:

-
Votimi në parim

-
Shqyrtimi dhe votimi nen për nen 
-
Votimi në tërësi 

3. Projektligj “Për ratifikimin e marrëveshjes ndërmjet Këshillit të Ministrave të Republikës së Shqipërisë, qeverisë së Mbretërisë së Bashkuar të Britanisë së Madhe dhe Irlandës së Veriut për shmangien e tatimit të dyfishtë dhe parandalimin e evazionit fiskal, për tatimin mbi të ardhurat dhe mbi kapitalin”.

(shumicë e thjeshtë)

-  
Pyetje

-
Paraqitje e projektligjit nga nismëtari

-  
Shprehet Komisioni për  Ekonominë dhe Financat si komision përgjegjës

 (Paraqitje e raportit nga kryetari i komisionit)

-
Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut 
(Paraqitje e raportit nga kryetari i komisionit)
-  
Shprehet për dhënie mendimi Komisioni për Integrimin Europian 

 (Paraqitje e raportit nga kryetari i komisionit)

-  
Shprehet për dhënie mendimi Komisioni për Politikën e Jashtme 

(Paraqitje e raportit nga kryetari i komisionit)

-  
Relatori

- 
Diskutime

- 
Relatori

(Shprehen grupet parlamentare):


Grupi parlamentar i PR-së


Grupi parlamentar i PDIU-së

     Grupi parlamentar i LSI-së

     Grupi parlamentar i PD-së

     Grupi parlamentar i PS-së

-
Koha e votimit:

-
VotimI në parim

-
Shqyrtim dhe votim nen/nen 
-
Votimi në tërësi 

4. Projektligji “Për ratifikimin e marrëveshjes së ndihmës për objektiva zhvillimi ndërmjet Këshillit të Ministrave të Republikës së Shqipërisë dhe qeverisë së Shteteve të Bashkuara të Amerikës për forcimin e shtetit të së drejtës, qeverisjen e mirë dhe krijimin e kushteve për një rritje ekonomike me bazë të gjerë, të qëndrueshme dhe gjithëpërfshirëse”. 

( shumicë e thjeshtë)

-  
Pyetje

-
Paraqitje e projektligjit nga nismëtari

-  
Shprehet Komisioni për  Çështjet Ligjore, Administratën Publike dhe të Drejtat e Njeriut si komision përgjegjës

 (Paraqitje e raportit nga kryetari i komisionit)

-
Shprehet për dhënie mendimi Komisioni për Ekonominë dhe Financat 
(Paraqitje e raportit nga kryetari i komisionit)
-  
Shprehet për dhënie mendimi Komisioni për Integrimin Europian 

  
(Paraqitje e raportit nga kryetari i komisionit)

-  
Shprehet për dhënie mendimi Komisioni për Politikën e Jashtme 

(Paraqitje e raportit nga kryetari i komisionit)

-  
Relatori

- 
Diskutime

- 
Relatori

(Shprehen grupet parlamentare):


Grupi parlamentar i PR-së


Grupi parlamentar i PDIU-së

     Grupi parlamentar i LSI-së

     Grupi parlamentar i PD-së

     Grupi parlamentar i PS-së

-
Koha e votimit:

-
Votimi në parim

-
Shqyrtimi dhe votimi nen për nen 
-
Votimi në tërësi 

5. Diskutime për çështje jashtë rendit të ditës.

- Koha e diskutimeve deri në 60 minuta.

Vangjel Dule – Përpara se të fillojmë me rendin e ditës, më lejoni që në emrin tuaj t’i shpreh ngushëllimet më të sinqerta dhe më të përzemërta familjes Tota. Gjithashtu të shpreh tronditjen tonë, si dhe të mbarë opinionit publik të vendit për ngjarjen e rëndë dhe tronditëse, e cila, pavarësisht pozicioneve partiake, na vë të gjithëve përpara përgjegjësisë së reflektimit politik, shoqëror dhe moral, që t’i vihet fre një herë e mirë fenomenit të qarkullimit të armëve të pakontrolluara në vendin tonë, aq më tepër në institucionet arsimore dhe në mosha kaq të mitura. Është koha për reflektim, për përgjegjshmëri parlamentare, ekzekutive, politike dhe shoqërore.

Vazhdojmë, të nderuar kolegë, me rendin e ditës.

(Pasi lexon rendin e ditës)

Në mbështetje të pikës 3 të nenit 44 të Rregullores, ju njoftoj se në Kuvend janë depozituar për shqyrtim dhe miratim këto projektligje: 

1. Projektligji “Për ratifikimin e marrëveshjes ndërmjet Republikës së Shqipërisë dhe Republikës së Kosovës për statusin e anëtarëve të Forcave të Armatosura të Republikës së Shqipërisë dhe të Forcës së Sigurisë së Republikës së Kosovës gjatë qëndrimit të tyre të përkohshëm në territorin e shteteve përkatëse”, paraqitur nga Këshilli i Ministrave më datën 3.12.2013.

2. Projektligji “Për ratifikimin e Konventës C/187 të Organizatës Ndërkombëtare të Punës (ILO) për kuadrin profesional të sigurisë dhe të shëndetit në punë të vitit 2006”, paraqitur nga Këshilli i Ministrave në datën 3.12.2013.

3. Projektligji “Për ratifikimin e Konventës C 167 të Organizatës Ndërkombëtare të Punës (ILO) për sigurinë dhe shëndetin në ndërtim të vitit 1988, paraqitur nga Këshilli i Ministrave në datën 3.12.2013.

4. Projektligji “Për një ndryshim në ligjin nr. 9948, datë 7.07.2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore” i ndryshuar. Ky projektligj i paraqitur nga Këshilli i Ministrave në datën 4.12.2013 është kërkuar me procedurë të përshpejtuar shqyrtimi. Votimi për këtë projektvendim do të zhvillohet së bashku me votimin e projektligjeve të tjera.

Ju njoftoj gjithashtu se kanë regjistruar emrin për diskutim këta deputetë: për projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Moldavisë për ripranimin e personave me qëndrim të paautorizuar” zoti Arben Çuko; për projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Mbretërisë së Bashkuar të Britanisë së Madhe dhe Irlandës së Veriut për shmangien e tatimit të dyfishtë dhe parandalimin e evazionit fiskal, për tatimin mbi të ardhurat dhe mbi kapitalin” zonja Majlinda Bufi; për projektligjin “Për ratifikimin e marrëveshjes së ndihmës për objektiva zhvillimi ndërmjet Këshillit të Ministrave të Republikës së Shqipërisë dhe qeverisë së Shteteve të Bashkuara të Amerikës për forcimin e shtetit të së drejtës, qeverisjen e mirë dhe krijimin e kushteve për një rritje ekonomike me bazë të gjerë, të qëndrueshme dhe gjithëpërfshirëse” zoti Blendi Klosi. Për pikën e fundit të rendit të ditës, diskutime jashtë rendit të ditës, kanë regjistruar emrin nga mazhoranca: Blendi Klosi, Majlinda Bufi, Mimoza Hafizi, Armando Subashi, Parid Cara, ndërsa nga opozita deputetët: Sali Berisha, Majlinda Bregu, Sherefedin Shehu, Florion Mima, Keltis Kruja, Mesila Doda. Gjithashtu edhe deputetët Agron Çela, Monika Kryemadhi dhe Piro Kapurani nga Grupi Parlamentar i LSI-së.        

Fillojmë me pikën e parë të rendit të ditës: miratimi i procesverbalit të seancës së datës 26.11.2013. A ka vërejtje? Nuk ka.

Miratohet.

A jeni dakord me procesverbalin e datës 27.11.2013? Dakord.

Miratohet.

Kalojmë në pikën e dytë të rendit të ditës: projektligji  “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Moldavisë për ripranimin e personave me qëndrim të paautorizuar”.

Në mbështetje të nenit 73, pika 2 të Rregullores, a ka pyetje në lidhje me projektligjin? Nuk ka.

Kalojmë në shprehjen e komisioneve.

Komisioni për Sigurinë Kombëtare, zoti Spartak Braho?

(Zoti Braho shprehet dakord.)

Faleminderit!

Komisioni për Çështjet Ligjore, Administratën Publike dhe të Drejtat e Njeriut, zoti Xhafaj?

(Zoti Xhafaj shprehet dakord.)

Faleminderit!

Komisioni për Politikën e Jashtme, zonja Dade?

(Zonja Dade shprehet dakord.)

Faleminderit!

Komisioni për Integrimin Europian, zonja Bregu?

(Zonja Bregu shprehet dakord.)

Faleminderit!

Relatori, zoti Qefalia?

(Zoti Qefalia shprehet dakord.)

Faleminderit!

Diskutimet rreth këtij projektligji janë tërhequr. 
(Zonja Bregu kërkon fjalën për procedurë.)

Zonja Bregu, urdhëroni për procedurë!

Majlinda Bregu – Të nderuar kolegë,

Sapo jemi njoftuar se Parlamenti Europian ka miratuar rezolutën për marrjen e statusit të vendit kandidat me 49 vota pro, asnjë votë kundër dhe 1 votë abstenim.

Kjo është një mbështetje e fuqishme nga një institucion i rëndësishëm, që konfirmoi marrjen e statusit të vendit kandidat në muajin dhjetor, prandaj dua që ta përshëndesim miratimin e kësaj rezolute.

Faleminderit!

Vangjel Dule – Ju falënderoj, zonja Bregu!

Kalojmë në shprehjen e grupeve parlamentare.

Grupi Parlamentar i Partisë Republikane?

(Përfaqësuesi i grupit shprehet dakord.)

Faleminderit!

Grupi Parlamentar i PDIU-së?

(Përfaqësuesi i grupit  të PDIU-së shprehet dakord.)

Faleminderit!

Grupi Parlamentar i Lëvizjes Socialiste për Integrim?

(Përfaqësuesi i grupit shprehet dakord.)

Faleminderit!

Grupi Parlamentar i Partisë Demokratike?

(Përfaqësuesi i grupit shprehet dakord.)

Faleminderit!

Grupi Parlamentar i Partisë Socialiste?

(Përfaqësuesi i grupit shprehet dakord.)
Faleminderit!

Këtu mbyllet diskutimi në parim i këtij projektligji.

Kalojmë në projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Mbretërisë së Bashkuar të Britanisë së Madhe, Irlandës së Veriut për shmangien e tatimit të dyfishtë dhe parandalimin e evazionit fiskal për tatimin mbi të ardhurat dhe mbi kapitalin.”
A ka pyetje? Nuk ka.
Kalojmë në shprehjen e komisioneve.

Komisioni për Ekonominë dhe Financat, zoti Braçe, urdhëroni!

Erion Braçe – Për këtë marrëveshje komisioni është shprehur unamimisht dakord.

Faleminderit!

Vangjel Dule – Faleminderit, zoti Braçe!

Komisioni për Çështjet Ligjore, Administratën Publike dhe të Drejtat e Njeriut, zoti Xhafaj?

(Zoti Xhafaj shprehet dakord.)

Faleminderit!

Komisioni për Politikën e Jashtme, zonja Dade?

(Zonja Dade shprehet dakord.)

Faleminderit!

Komisioni për Integrimin Europian, zonja Bregu?

(Zonja Bregu shprehet dakord.)

Faleminderit!

Relatorja, zonja Bufi?

(Zonja Bufi shprehet dakord.)

Faleminderit!

Kalojmë në shprehjen e grupeve parlamentare.

Grupi Parlamentar i Partisë Republikane?

(Përfaqësuesi i grupit  shprehet dakord.)

Faleminderit!

Grupi Parlamentar i PDIU-së?

(Përfaqësuesi i grupit shprehet dakord.)

Faleminderit!

Grupi Parlamentar i Lëvizjes Socialiste për Integrim?

(Përfaqësuesi i grupit  shprehet dakord.)

Faleminderit!

Grupi Parlamentar i Partisë Demokratike?

(Përfaqësuesi i grupit  shprehet dakord.)

Faleminderit!

Grupi Parlamentar i Partisë Socialiste?

Zonja Bufi, urdhëroni!

Majlinda Bufi -  I nderuar zoti drejtues i seancës,

I nderuar zoti Kryeministër,

Projektligji “Për marrëveshjen e nënshkruar ndërmjet Këshillit të Ministrave të Republikës së Shqipërisë dhe qeverisë së Mbretërisë së Bashkuar të Britanisë së Madhe dhe Irlandës së Veriut për shmangien e tatimit të dyfishtë dhe parandalimin e evazionit fiskal për tatimin mbi të ardhurat dhe mbi kapitalin” është nënshkruar më 26 mars të vitit 2013 dhe përcakton bazën ligjore për trajtimin tatimor të personave juridikë dhe fizikë shqiptarë apo të Mbretërisë së Bashkuar, e cila i nënshtrohet legjislacionit tatimor të të dyja shteteve. 

Marrëveshja ka për qëllim të mos rëndojë subjektin me tatimin e dyfishtë, duke e dhënë të drejtën e tatimit të të ardhurave vetëm në njërin shtet apo edhe duke e ndarë këtë të drejtë midis dy shteteve. 

Gjithashtu, dispozitat e marrëveshjes parashikojnë edhe shkëmbimin e informacionit, me qëllim parandalimin e evazionit fiskal nga subjektet që kanë aktivitete në të dyja vendet.

Marrëveshja është hartuar duke u bazuar në modelet bazë ndërkombëtare të hartuara nga Organizata e Kombeve të Bashkuara, model i vitit 2001 dhe nga Organizata për Bashkëpunim Ekonomik dhe Zhvillim të vitit 1997. Gjithashtu, gjatë hartimit të kësaj marrëveshjeje janë mbajtur parasysh veçoritë e legjislacioneve tatimore dhe marrëdhënieve ekonomike e tregtare midis dy vendeve. Kjo marrëveshje, e realizuar tashmë zyrtarisht, është nga më të fundit që ka realizuar qeveria shqiptare me këto shtete, që janë rreth 37 të tilla, për të lehtësuar barrën fiskale, si dhe për të krijuar lehtësirat e duhura ligjore për të shmangur detyrimin e dyfishtë.

Kjo marrëveshje rrëzon akuzën që u tha këtu në lidhje me kompaninë “Crown Agents” për mospagimin e taksave dhe detyrimeve, cilatdo qofshin ato. Është kjo marrëveshje dypalëshe që e detyron këtë kompani të shlyejë të gjitha detyrimet ligjore dhe fiskale në vendin e tij.

Faleminderit!

Vangjel Dule – Faleminderit, zonja Bufi!

Zoti Berisha, urdhëroni, për procedurë!

Sali Berisha – I nderuar zotëri,

Lidhja e marrëveshjes së shkëmbimeve tregtare me Britaninë e Madhe, që është një nga shtetet më të fuqishme të planetit në tregti, është një akt për t’u përshëndetur, por lidhja e saj me kompaninë “Crown Agents” është një turp i vërtetë i kësaj mazhorance. Del se marrëveshja, sipas kësaj zonje që foli, po lidhet për shkak të kompanisë “Crown Agents”. Ndërkohë Britania është një nga vendet më të fuqishme të Europës dhe të planetit në tregti, por bota juaj është botë e xhepit, botë e interesit. Ç’nevojë kishte të  lidhte me CA-në një marrëveshje kaq të rëndësishme? Kjo është fyese për parlamentin. Kaq mund të them unë.

Vangjel Dule – Faleminderit, zoti Berisha!

Kalojmë në pikën e katërt të rendit të ditës: projektligji “Për ratifikimin e marrëveshjes së ndihmës për objektiva zhvillimi ndërmjet Këshillit të Ministrave të Republikës së Shqipërisë dhe qeverisë së Shteteve të Bashkuara të Amerikës për forcimin e shtetit të së drejtës, qeverisjen e mirë dhe krijimin e kushteve për një rritje ekonomike me bazë të gjerë, të qëndrueshme dhe gjithëpërfshirëse”.

Ka pyetje? Nuk ka.

Vazhdojmë me raportin nga komisioni përgjegjës, ai për Çështjet Ligjore, Administratën Publike dhe të Drejtave të Njeriut. Zoti Fatmir Xhafaj?

(Zoti Fatmir Xhafaj shprehet dakord.)

Faleminderit!

Në emër të Komisionit të Politikës së Jashtme, zonja Arta Dade ?

(Zonja Dade shprehet dakord.)

Faleminderit!

Në emër të Komisionit të Integrimit Europian, zonja Majlinda Bregu?

(Zonja Bregu shprehet dakord.)

Faleminderit!

Në emër të Komisionit të Punës dhe Çështjeve Sociale, zonja Albana Vokshi?

(Zonja Vokshi shprehet dakord.)

Faleminderit!

Në emër të Komisionit për Ekonominë dhe Financat, zoti Erion Braçe?

(Zoti Braçe shprehet dakord.)

Faleminderit!

Relatorja e projektligjit, zonja Hysi?

(Zonja  Hysi shprehet dakord.)

Faleminderit!

Diskutime për këtë projektligj nuk ka. 

Kalojmë në shprehjen e grupeve.

Në emër të Grupit Parlamentar të PR-së?

(Përfaqësuesi i grupit shprehet dakord.)

Në emër të PDIU-së?

(Përfaqësuesi i grupit shprehet dakord.)

Në emër të Grupit Parlamentar të LSI-së?

(Përfaqësuesi i grupit shprehet dakord.)

Në emër të Grupit Parlamentar të PD-së?

(Përfaqësuesi i grupit shprehet dakord.)

Në emër të Grupit Parlamentar të PS-së?

(Përfaqësuesi i grupit shprehet dakord.)
Kalojmë në pikën tjetër të rendit të ditës: projektligji “Për shqyrtimin dhe miratimin me procedurë të përshpejtuar të projektligjit për një ndryshim në ligjin nr. 9948, datë 07.07.2008 për shqyrtimin e vlefshmërisë ligjore të krijimit të titujve të pronësisë mbi tokën bujqësore të ndryshuar”, paraqitur nga Këshilli i Ministrave në datën 04.12.2013. Ky projektligj kërkohet të shqyrtohet me procedurë të përshpejtuar në bazë të nenit 28, pika 1, të Rregullores. Nga verifikimi paraprak rezulton se projektligji përmbush kërkesat e parashikuara në nenin 28, pikat 2 dhe 5 të Rregullores për të ndjekur një procedurë të tillë shqyrtimi. 

E para, nuk bën pjesë në grupin e projektligjeve që parashikohen në nenin 81, pika 2 të Kushtetutës dhe që kërkojnë një shumicë të cilësuar prej 3/5-ve të anëtarëve të Kuvendit dhe, e dyta, në kalendarin aktual trejavor nuk është paraqitur rast tjetër për aplikimin e kësaj procedure. Në bazë të nenit 28, pika 3, të Rregullores, në raste të tilla fjalën e ka një folës nga shumica, 5 minuta, dhe një folës nga opozita,  po 5 minuta.
(Nuk e merr askush fjalën.)

Meqenëse çështjet e përfshira në rendin e ditës u diskutuan parimisht, do të kalojmë në procesin e votimit. 

Hapim votimin për prezencën.

Mbyllim votimin. 

Janë 88 deputetë të pranishëm. Duke pasur kuorumin e nevojshëm, vazhdojmë me votimin e projektligjeve. Fillojmë me votimin e projektligjit “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Moldavisë për ripranimin e personave me qëndrim të paautorizuar”. Në bazë të nenit 78 të Kushtetutës dhe nenit 55 të Rregullores së Kuvendit, projektligji kërkon shumicë të thjeshtë votash.

Hapet votimi në parim me elektronikë.

Mbyllet votimi.

91 vota pro. Asnjë kundër. Asnjë abstenim.

Miratohet në parim projektligji.

Kalojmë në votimin nen për nen të projektligjit me karton.

Kush është dakord me nenin 1, sipas variantit të propozuar? Kundër? Nuk ka. Abstenim? Nuk ka.

Miratohet.

Kush është dakord me nenin 2, sipas variantit të propozuar? Kundër? Nuk ka. Abstenim? Nuk ka.

Miratohet.

Hapet votimi në tërësi me elektronikë.

Mbyllet votimi.

90 vota pro. Asnjë kundër. Asnjë abstenim.

Miratohet në tërësi projektligji.

Kalojmë në votimin e projektligjit “Për ratifikimin e marrëveshjes ndërmjet Këshillit të Ministrave të Republikës së Shqipërisë, qeverisë së Mbretërisë së Bashkuar të Britanisë së Madhe dhe Irlandës së Veriut për shmangien e tatimit të dyfishtë dhe parandalimin e evazionit fiskal për tatimin mbi të ardhurat dhe mbi kapitalin”. Ky projektligj kërkon shumicë të thjeshtë votash.

Hapet votimi në parim me elektronikë.

Mbyllet votimi.

94 vota pro. Asnjë kundër. Asnjë abstenim.

Miratohet në parim projektligji.

Kalojmë në votimin nen për nen të projektligjit me karton.

Kush është dakord me nenin 1, sipas variantit të propozuar? Kundër? Nuk ka. Abstenim? Nuk ka.

Miratohet.

Kush është dakord me nenin 2, sipas variantit të propozuar? Kundër? Nuk ka. Abstenim? Nuk ka.

Miratohet.

Kalojmë në votimin  në tërësi me elektronikë të projektligjit.

Hapet votimi.

Mbyllet votimi.

92 vota pro. Asnjë kundër. Asnjë abstenim.

Miratohet në tërësi projektligji.

Kalojmë në votimin e projektligjit “Për ratifikimin e marrëveshjes së ndihmës për objektiva zhvillimi ndërmjet Këshillit të Ministrave të Republikës së Shqipërisë dhe qeverisë së Shteteve të Bashkuara të Amerikës për forcimin e shtetit të së drejtës, qeverisjen e mirë dhe krijimin e kushteve për një rritje ekonomike me bazë të gjerë, të qëndrueshme dhe gjithëpërfshirëse”. Votimi i projektligjit kërkon shumicë të thjeshtë votash.

Hapet votimi në parim me elektronikë.

Mbyllet votimi.

95 vota pro. Asnjë kundër. Asnjë abstenim.

Miratohet projektligji në parim.

Kalojmë në votimin nen për nen të projektligjit me karton.

Kush është dakord me nenin 1? Kundër? Nuk ka. Abstenim? Nuk ka.

Miratohet.

Kush është dakord me nenin 2, sipas variantit të propozuar? Kundër? Nuk ka. Abstenim? Nuk ka.

Miratohet.

Kalojmë në votimin në tërësi të projektligjit me elektronikë.

Hapet votimi.

Mbyllet votimi.

95 vota pro. Asnjë kundër. Asnjë abstenim.

Miratohet në tërësi projektligji.

Kalojmë në votimin e projektvendimit “Për shqyrtimin dhe miratimin me procedurë të përshpejtuar të projektligjit “Për një ndryshim në ligjin nr. 9948, datë 07.07.2008 për shqyrtimin e vlefshmërisë ligjore të krijimit të titujve të pronësisë mbi tokën bujqësore”, të ndryshuar””. 

Në bazë të nenit 78 të Kushtetutës dhe nenit 55 të Rregullores së Kuvendit votimi i projektvendimit kërkon shumicë të thjeshtë votash. Ka vetëm një votim, të hapur, me elektronikë.

Hapet votimi. 

Mbyllet votimi.

102 vota  pro. Asnjë kundër. Asnjë abstenim.

Miratohet projektvendimi.

Kalojmë në pikën e fundit të rendit të ditës, duke filluar diskutimet me zotin Sali Berisha.

Sali Berisha – I nderuar zoti kryesues i seancës,

Zonja deputete,

Zotërinj deputetë,

Të dashur qytetarë dhe qytetare,

Për arsye kohe do t’i shkurtoj problemet e kësaj deklarate, por nuk mund të mos denoncoj edhe një herë publikisht aktin e shëmtuar të kësaj mazhorance ditën e flamurit, ditën e Pavarësisë, përdhosjen që i bënë gjakut të dëshmorëve, martirëve të lirisë, shqiptarëve dhe kombit në tërësi, me portretin e Hitlerit të Europës së pasluftës, Hitlerit shqiptar, Enver Hoxhës, që e ngritën për herë të parë pas 20 vjetësh.

Festuat ditën e tradhtisë më të madhe kombëtare. 29 Nëntori për kombin shqiptar shënon datën e tradhtisë, datë në të cilën Enver Hoxha njehsoi festën me serbët vetëm e vetëm që të hapte siparin e procedurave të bashkimit të Shqipërisë me Republikën Federale Jugosllave.

Vet në fjalimet e tij dhe në dokumentet historike ishte pranuar se data e çlirimit ishte 28 nëntori, dhe e tillë ishte festuar. E kaloi në datën e Federatës, sepse në një akt madhor tradhtie kombëtare ai po ecte me shpejtësi drejt bashkimit të Shqipërisë me ish-Jugosllavinë në projektin e Titos dhe Josif Stalinit. 

Qytetarë dhe qytetare, 

Ngritja e flamurit të Enver Hoxhës, të Hitlerit të pasluftës në Varrezat e Dëshmorëve ishte poshtërimi më i madh që iu bë të rënëve të luftës, heronjve të kombit. Është e vërtetë që Enver Hoxha e bëri luftën dhe këtë nuk e mohon askush. Ata të cilët përpiqen t’i paraqesin demokratët se mohojnë luftën, ata vetëm mashtrojnë, por Enver Hoxha e konfiskoi luftën, ai futi vëllavrasjen gjatë luftës, ndërsa pas luftës vendosi në Shqipëri sistemin neopresiv. Ju ngritët portretin e tij, por shkelmuat shpirtrat e dhjetëra e mijëra shqiptarëve, të cilët ranë për t’u bërë të pavdekshëm për lirinë e fjalës, për besimin te Zoti, për besimin te Europa, për besimin te Shqipëria. Ju ngritët flamurin e Enver Hoxhës te varrezat e të rënëve të kombit, por ju përdhosët vuajtjen, sakrificën e qindra e mijëra shqiptarëve në burgje dhe kampe përqendrimi për lirinë e fjalës, për lirinë e besimit, për lirinë e lëvizjes. 

Ju ngritët flamurin hitlerian të Enver Hoxhës te varrezat e të rënëve, por ju shkelmuat mbi shpirtin e qindra e mijëra shqiptarëve që vdiqën urie nga Vermoshi gjer në Frashër të Përmetit, sepse për vite të tëra nuk kishin asgjë tjetër në tryezën e tyre, përveç kiles së bukës, të kripës, të vajit, të sheqerit. Ju ngritët në Varrezat e Dëshmorëve flamurin e Enver Hoxhës, Hitlerit të pasluftës.

 (Teknika sinjalizon mbarimin e kohës në dispozicion.)  
Vangjel, zilja bie se është për Enver Hoxhën apo për kohën në dispozicion? Dhe ti je aty mbi karrierën e rrënuar të Jani Janit. Këta të paktën u shpërblyen, por Janin nuk e shpërblen njeri. 

Pra, ju ngritët  flamurin e shokut  Enver Hoxha, në një kohë kur e zhyti Shqipërinë në armiqësinë më të thellë me botën e lirë, me aleatët e saj natyralë, e shkëputi nga trungu i saj perëndimor. Ju ngritët në Varrezat e Dëshmorëve flamurin e rreckosur të Hitlerit të pasluftës, në një kohë kur Europa na voton ne për statusin e vendit kandidat. Shpesh shtrohet pyetja: A nuk ka meritë Enver Hoxha? Hitleri  për gjermanët ndërtoi autostradat më të mëdha e më të mira të Europës, por nuk ka gjerman që thotë se Hitleri ka merita. Hitlerët janë hitlerë. Ata i përkasin turpit të historisë kombëtare dhe historisë njerëzore. Atë që u bëri shqiptarëve Enver Hoxha nuk ua ka bërë asnjë pushtim, asnjë epidemi që nga koha e mortajës së zezë gjer në ditët e sotme. Kur unë deklaroja se ky zotëria (drejtohet nga kryeministri Rama) ka për atë shpirtëror Enver Hoxhën, se ndonjëherë e shihni edhe me çitjane, nuk më besonin. Ky njeri shpërndau në Facebook-un e tij, në këtë mjet të mrekullueshëm social komunikimi, portretin e Hoxhës në të katër anët e botës. 

Zotërinj, protokollin e shtetit e ka qeveria. Zyrtarët ua shndërruan festën shqiptarëve me simbolin e Enver Hoxhës. 

Shkuat në Vlorë, ndërpretë transmetimin direkt të ceremonisë në respekt të Ismail Qemalit, në respekt të Vlorës, në respekt të Sheshit të Flamurit. Çfarë mësuan shqiptarët nga ata të dy? Pasi kishin ngrënë një tavë me ngjala, del Meta dhe u thotë shqiptarëve se ishte i lumtur që kishte edhe kryeministrin aty, a thua se e kishte më përpara në hënë. 

Pra, këtë nëntor ju e përdhosët në mënyrën më të padenjë, ndaj dhe unë i kërkoj parlamentit të rishqyrtojë të gjithë legjislacionin për Enver Hoxhën, për Hitlerin e Europës së pasluftës. Këtë cilësim, këtë vlerësim i ka bërë në prill të vitit 1991 Bashkimi Demokrat Europian, në përbërje të të cilit janë 37 udhëheqës dhe kryeministra të Europës, dhe këtij qëndrimi ne i qëndrojmë plotësisht. 

Zoti Vangjel, në vazhdim të veprës së tyre për Enver Hoxhën, ata po sillen si barbarë ndaj punonjësve të administratës. 

Vangjel Dule – Jemi në diskutime për çështje jashtë rendit të ditës, që janë diskutime 5-minutëshe. 

Sali Berisha – Kjo është ora e qytetarit. 

Vangjel Dule -Hajde ta sanksionojmë në Rregullore si orën e qytetarëve, por deri tani nuk ekziston një dispozitë e tillë.

Sali Berisha – Dje në Kombinatin Mekanik të Poliçanit janë pushuar nga puna 60 punëtorë të thjeshtë me motivacionin e vetëm se janë simpatizantë të PD-së. Këta njerëz i kanë poshtëruar duke i lënë pas gardhit, madje nuk  kanë pranuar për t’u dhënë as shpjegime për largimin nga puna. Ky nuk është problem i  këtij zotërisë, kjo është botërisht e njohur se përveç trinomit Meta-Braho-Ylli, skraparllinjtë e tjerë i quan alienë. Kjo është vepër e Ilir Metës, nuk është vepër e Edi Ramës. Shikoni se çfarë qëndrimi mban Ilir Meta ndaj skraparllinjve të thjeshtë njerëz që sigurojnë bukën e gojës në një rrezik konstant. 

Nuk e ka ky. Jo. Ky ka këta të tre. Skrapari është vetëm Spartaku, Fideli dhe Iliri, të tjerët nuk janë.

(Deputeti Berisha tregon disa mesazhe të ardhura në adresë të tij.)

Do të lexoj një gjë tjetër: "Babai im ishte elektricist në parlament. Ka punuar vite të tëra. E shkarkuan pa asnjë motivacion. Na lanë pa bukën e gojës. Nuk kemi njeri tjetër në punë".

(Ndërhyrje nga salla.)

Jo. Dëgjoni! Kur ua bëni njerëzve këto, duhet të dëgjoni edhe rënkimet e tyre.

"Jam Denis Terolli, një djalë polici. Kur them djalë polici, besoj se i kuptoni vështirësitë e kësaj pune. Im atë ka mbrojtur shtetin nga plumbat në vitin '97. Im atë ka 22 vjet karrierë në polici, në shi e në borë, më së shumti larg meje, larg shtëpisë. Ai nuk ka pasur asnjë vërejtje në punën e tij 22 vjeçare. U flak pa asnjë arsye ligjore. Sot ne zhytemi në mjerim të plotë. Babai im quhet Edmond Terolli, 22 vjet polic".

Sigurisht, i dashur Denis, këta zbatojnë luftën e egër të klasave, njëlloj si ati i tyre.

Këto janë gjëra shumë të rënda.

"Në Patos kemi kaq kohë pa drita, nga ora 8 deri në 17:00".

Fillove dënimet kolektive? Jua them unë, e tërë Shqipëria do të ngrihet në protestë, vazhdoni ju.

Kjo letër shkruhet nga një armik i popullit, që është djali i nipit të Azem Hajdarit. Çfarë më shkruan ai. 

"I kam shkruar Sajmir Tahirit këto që vijon: 

Përshëndetje, zoti Ministër! 

Së pari, ju uroj shëndet, mbarësi për ju dhe familjen tuaj! 

Unë quhem Elvis Hajdari. Jam nga Tropoja dhe banoj në Tiranë. Dua t'ju ankohem juve, sepse nuk po gjej zgjidhje tjetër. Babai im punon në polici qysh në vitin 1992, që atëherë kur kam lindur unë e deri tani, pothuajse 21 vjet. Ka punuar në shi, në dëborë dhe në diell, duke na ushqyer ne dhe fëmijët e tjerë, siç bën çdo baba. Por ka dy ditë që e kanë liruar nga detyra pa asnjë motiv dhe pa asnjë arsye". 

Sigurisht, e keni armik. 

Të shkon cinizmi ty, moj zonjë, moj çupëlinë që vjen... (i drejtohet deputetes Olta Xhaçka.) Me ty e kam. Ty moj nusja e Gjallicës, që ke ndërtuar parajsën me paratë e vjedhura të të tjerëve, të shkon shumë kjo buzëqeshje dhe ky cinizëm.

(Deputeti Berisha vazhdon të lexojë mesazhet që i kanë nisur disa qytetarë.)
"Babai im është hequr për arsye politike. Ne jemi të djathtë dhe nuk ndryshojmë, por babai im është hequr vetëm për arsye politike. Kjo nuk është e drejtë. Babai im quhet Maxhun Hajdari. Ka punuar edhe në kohën e PS-së në vitet 2000-2004 dhe nuk i kanë thënë gjë. Aktualisht punon në Lezhë, por ju e shkarkuat. Ai i ka fituar me mund gradat që ka sot". 

Sa më shumë hidheni ju, aq më shumë më bindni në procesin e pashmangshëm të çnjerëzimit tuaj çdo ditë e më shumë nga pushteti dhe interesat personale. 

Ju duhet të keni respekt, sepse këta janë qytetarë, janë zgjedhësit tuaj, janë zgjedhësit tanë. Këta nuk vijnë dot këtu. Ne, si deputetë, vijmë këtu. Nuk veprohet në këtë mënyrë.

"Jam Learti nga Londra, kam blerë tri bileta te "Belle Air". Nuk më përgjigjet asnjëri". 

I dashur Leart, cila është e vërteta? E vërteta është se "Belle Air" falimentoi me dashjen e vet dhe të qeverisë. Pse? Së pari, sepse një herë thanë për Gaz Demin, por tani thonë fiks shoku Olsi. Fiks Olsi Rama, i cili bashkë me një eksponent të mafies së Kosovës kërkon të marrë kompaninë "Belle Air" në kontroll. Po e  ndjekim këtë. Por se ç'ndodh me kompaninë "Belle Air", kjo është puna juaj. Ju para një muaji keni firmosur marrëveshje me të, për të paguar këstet. Ai paguan këstin 100 milionë. Pse e ndërpretë? Sepse nuk do të paguajë ai. Sigurisht, ato 7 milionë detyrime që i ka qeverisë, ato u bënë të paqena nëpërmjet falimentimit. Dikush tjetër që do ta marrë, do të shtrijë kthetrat, në mënyrë që të pasurohet me kompaninë. Janë 52 mijë qytetarë të cilët kanë prerë bileta te kompania "Belle Air". Janë 52 mijë bileta.

Unë i kërkoj parlamentit që me një rezolutë dhe me një vendim atyre t'u garantohet plotësisht e gjithë tarifa, jo ajo që ka shpenzuar, se kompania "Belle Air" ka ofruar bileta me çmim të ulët, por biletën mundshme për të bërë udhëtimin, pastaj vazhdoni ju pasurohuni mbi kompaninë "Bell Air" dhe mbi kompani të tjera.

Kjo është ora për qytetarin. Kam shumë të tjera, por sot po i bie shkurt. Po e mbyll me këto. 

Vazhdojnë shkarkimet masive. Po shkarkohen 2200 drejtorë shkollash. Vetëm dje  në Tiranë u shkarkuan 47 drejtorë. Dënimi kolektiv, nën flamurin e Enver Hoxhës, po ndodh kudo.

Vangjel Dule - Faleminderit, zoti Berisha!

(Ndërhyrje nga salla.)

Normalisht, nuk parashikohen replika në Rregulloren e Kuvendit, por për faktin se Rregullorja nuk u zbatua rigorozisht në rastin e zotit Berisha, që kishte vetëm 5 minuta për të diskutuar, do t'ia japim fjalën zotit Braho.

Ju lutem shumë shkurt, që t'i rikthehemi normalitetit të seancës!

Spartak Braho - Doktor, ju nuk keni të drejtë morale të zini me gojë as Skraparin dhe as skraparllinjtë, sepse ti Skraparin doje ta rrethoje me tela, nuk e ke harruar, madje me tela me gjemba! Ti Skraparin e ke lënë pa rrugë, atje nuk shkon dot. 

Së fundi, ata punonjësit e Kombinatit Mekanik kishin 5-6 muaj pa marrë rrogat në kohën kur keni qenë ju Kryeministër. Se kujt i kërkon ti llogari për rrogat e tyre, është punë tjetër. Mos e ul veten duke dalë në konferenca shtypi me drejtorin e IT-së së tatim-taksave! Ki kujdes!

Vangjel Dule – Faleminderit, zoti Braho!

Zoti Berisha, ju lutem, se mund të hyjmë në një debat që nuk përfundon! 

Fjalën e ka zoti Tahiri, 2 minuta.

Sajmir Tahiri – Faleminderit, zoti drejtues i seancës!

Të nderuar deputetë,

Dita e djeshme ishte një ditë e trishtë për të gjithë ne dhe për shoqërinë në tërësi. Vrasja e një adoleshenti nga një bashkëmoshatar i tij na nxori para syve një fëmijë të vrarë dhe një tjetër që iu dorëzua krimit tamam në vendin ku duhet të dilnin të dy bashkë të shkolluar, për t’u bërë qytetarë më të mirë. Ajo u bë edhe më e trishtë për shkak se dolën disa korba, që donin të bëheshin pëllumba duke u rritur mbi fatkeqësi të tilla. Po them jo pa keqardhje se reagimet e disa deputetëve të opozitës, por edhe të vetë zëdhënësit të PD-së, zotit Basha, ishin shumë larg të qenurit serioze dhe humane për një parti, qoftë edhe për një grupim kaotik njerëzish.

Për hir të së vërtetës, kryetari juaj jokryetar dje dhe sot këtu (dje një orë e gjysmë konferencë për shtyp, sot 40 minuta), as nuk e mori mundimin ta zinte në gojë ngjarjen, por bëri xhiron e tij dhe tollovinë e zakonshme para kamerave. Për hir të së vërtetës, u tregua më i ndershëm sesa disa të tjerë nga ju, që u vërsulët si karkaleca mishngrënës e për të bërtitur më shumë sesa vetë familjarët.

Policia e Shtetit u njoftua për ngjarjen e djeshme dhe brenda 8 orëve bëri të mundur kapjen e autorit, duke përmbushur detyrën në mënyrë të shkëlqyer, siç besoj se e ka bërë gjatë këtyre dy muajve. Kjo është e dallueshme nga të gjithë me sy të lirë, përveç syve të errësuar të të gjithë atyre që lëpijnë sot zëdhënësin, se duan më shumë kryetarin jokryetar sesa jetën, paqen, rendin, sigurinë dhe shtetin ligjor. Por kjo nuk mund të mjaftojë. Këtë e them unë i pari, përpara se të bërtisni ju për të kapur ndonjë foltore. 

Puna e policisë për të kapur në kohë rekord autorin edhe mund të mos mjaftojë për të qenë të qetë të gjithë bashkë, as për të neglizhuar ndihmën që kërkohet nga shoqëria në tërësi (në përpjekjen tonë të përbashkët për të ndërtuar shtetin ligjor dhe sigurinë), por nuk mjafton edhe si prind dhe as si anëtar i këtij kabineti qeverisës. Kush e kërkon sot fajin te policia, sapo i ka dhënë shkelmin mundësisë që t’u shkojmë këtyre problemeve në themel, duke mbyllur sytë para zgjidhjeve që duhet të gjejmë të gjithë bashkë, si ligjvënës dhe si shoqëri. Në qoftë se doni problemet reale, hapni gojën, flisni si duhet dhe hajdeni t’u gjemë zgjidhje të gjithë bashkë, por mos u merrni me shiritin magnetik që ju vë në gojë kryetari jokryetar. Vendi është i militarizuar dhe shoqëria është e militarizuar nga armët e përhapura gjerësisht. Ky është një problem madhor, sepse që nga viti 1997 ky njeriu që doli këtu e la trashëgimi përhapjen masive të armëve luftarake dhe të zjarrit në nivele të atilla, sa sot plumbat dhe armët janë kthyer në alternativën e parë për të zgjidhur qoftë konfliktet banale, qoftë konfliktet ndërmjet adoleshentëve, qoftë edhe sherret në facebook. Prandaj, Ministria e Brendshme do të sjellë urgjentisht në qeveri dy projektligje, që kjo e fundit do t’ia paraqesë urgjentisht parlamentit: një për armët dhe një për përdorimin e tyre, në mënyrë që t’i japim fund një herë e mirë kapitullit më të zi të historisë së sigurisë publike në vend, që është përdorimi i armëve. 

Nga ana tjetër, po rritet një brez të rinjsh me modele të deformuara në mënyrë radikale. Afërmendsh, ata shohin se si deri dje kalamajtë e pushtetarëve respektoheshin më shumë; sesi të fortit deri dje respektoheshin më shumë; se si shteti ishte përkulur deri dje ndaj të fortëve dhe të paprekshmëve; se si ligjin e bënin gangsterët; se si policia tradhtohej nga shteti dhe nga shefat e tyre përpara të fortëve; se si paraja respektohej më shumë; se si dhuna respektohej më shumë, ndërkohë që vlerat shoqërore kanë zbritur nga piedestali i shoqërisë, sepse deri dje kishin zbritur edhe nga piedestali i politikës dhe i vendimmarrjes politike; se si sot në Shqipëri mund të bësh lekë shumë shpejt dhe se si  mund të mbash një armë dhe je garip, por je më garip po të kesh një makinë të shtrenjtë dhe të sfidosh ligjin, sepse qeveria e deridjeshme bënte çorap shtetin dhe ligjin bashkë. Natyrisht, modeli që do të promovonte nuk ishte modeli i shëndoshë, qoftë edhe për brezin e të rinjve. Akoma më keq, kur çuni i babit bënte biznes me demontim armësh, hidhte në erë dhe fshinte nga harta e Shqipërisë një fshat të tërë, duke lënë pas 26 viktima, nuk ka sesi të rinjtë e këtij vendi të mos mendonin se mund të bënin edhe para shpejt, se mund të bënin edhe gangsterin, se mund të mbanin edhe armë, se mund të bënin edhe krime, se kur çuni i babit, dje Kryeministër, nuk dënohej dhe nuk i hynte gjemb në këmbë dhe babi e mbronte  në mes të parlamentit, sigurisht që të tjerët do ta ndjekin këtë model! 

Po kështu, presioni shoqëror është minimal, për të mos thënë zero, mjafton të shohësh ngjarjen e djeshme për të kuptuar se si ka dështuar i gjithë zinxhiri i mekanizmave shoqërorë...

(Ndërhyrje nga salla pa mikrofon.)

O Flamur, gjej bisht dhe na lër rehat të flasim!

... që edhe mund të parandalonin vrasjen e djeshme apo vrasje të tilla, duke filluar nga prindërit e dy fëmijëve, të cilët kanë toleruar sjellje shoqërisht të rrezikshme për fëmijët e tyre, që nuk kanë ndaluar ata të mbajnë armë ose të ekspozojnë armë qoftë edhe në faqet sociale, që nuk janë treguar aktivë në shkollimin dhe në edukimin e fëmijëve të tyre; komuniteti i prindërve si një i tërë, në shkollë dhe pranë shkollave, që nuk ushtron ende presion aktiv për edukimin qytetar të fëmijëve të tyre; komuniteti i mësuesve, që nuk mund të mjaftohet me orët e mësimit, duke lënë mënjanë punën edukative me të rinjtë dhe struktura  e këshillimit social në çdo shkollë që, në këtë rast, ishte thuajse e pamjaftueshme, edhe pse dihej gjerësisht që pikërisht në atë shkollë, ku ndodhi dje ngjarja, për nga karakteristikat e përbërjes demografike, prejardhjes së nxënësve, për nga karakteristikat e mësimdhënies dhe natyrës së mësimit ishte një shkollë ku duhej bërë kujdes maksimal me fëmijët. Po kështu me radhë, edhe organizatat studentore, shokët dhe shoqet e klasës, bashkëmoshatarët, të rinjtë në tërësi që duket se sot kanë arritur në pikën sa u vjen turp të informojnë policinë për ngjarje që mund të çojnë deri në vrasje. 

Dje, të nderuar kolegë, ka falimentuar një zinxhir i tërë mekanizmash që mund të çonin, në qoftë se do të ishin në vend, edhe në parandalimin e ngjarjeve të tilla. Ju dëgjova dje që dolët dhe çirreshit në media lidhur me këtë ngjarje dhe për përgjegjësinë e qeverisë. Kanë ndodhur mbi 15 ngjarje të tilla në 8 vjetët e qeverisjes suaj. Nuk kam dëgjuar kurrë një njeri të vetëm nga ju të dalë këtu dhe, në emër të përgjegjësisë qeverisëse, t’i drejtohet parlamentit, qoftë edhe me kërkesën për ndihmë, për t’i zgjidhur këto probleme. Po kur u bëtë qytetarë? U bëtë sot qytetarë? U bëtë dje? Kur u bëtë prindër? U bëtë dje prindër, apo deri dje ishit prindër për të pasuruar fëmijët tuaj, për të pasuruar fëmijët e Kryeministrit? Ndërsa sot, me demek, jeni qytetarë të mirë për fëmijët e shqiptarëve. Jo, më e pakta kjo është tallje me publikun. 

Të nderuar kolegë, ky nuk është momenti kur mund të krenohet njeri, aq më pak momenti që dikush nga ju të çohet dhe të akuzojë tjetrin. Këtë besoj se e kuptojnë të gjithë, përfshirë edhe ndonjë supaxhi, që mund t’i shkojë ndërmend të fusë ndonjë lugë supë qyl në vakitë e të tjerëve, siç bëri edhe dje. Të tilla tragjedi, në mos edhe më të këqija, ndodhin edhe në vende të tjera. Kjo duhet të na shërbejë neve, qeverisë, që të ndërmarrim reforma radikale, siç po i bëjmë dhe do t’i sjellim këtu në parlament, por duhet t’i shërbejë edhe shoqërisë për të ndalur një sekondë dhe për të reflektuar të gjithë bashkë mbi kriminalitetin e minorenëve dhe mbi përhapjen e gjerë të çështjeve të kriminalitetit në moshën minore. Duhet të na shërbejë  të gjithëve për të ngritur në piedestal dhe t’u përulemi vlerave, madje vlerave më të mira qytetare dhe jo antivlerave që ka promovuar deri dje edhe ish-Kryeministri, sot kryetari jokryetar, siç duhet t’i shërbejë politikës dhe disave prej jush që të mësojnë të heshtin atëherë kur nuk duhet të flasin.

E kuptoj që keni shumë dëshirë të merreni  me policinë. E kam vënë re gjatë gjithë kësaj kohe. Ma merr mendja pse. Në fakt, mund të ishit treguar më të zgjuar duke më sulmuar vetëm mua personalisht dhe të linit të qetë oficerët e policisë që të bënin detyrën e tyre, siç e kanë bërë në mënyrë të shkëlqyer gjatë këtyre muajve. Por juve nuk ju rrihet pa u marrë me policinë, sepse edhe në imagjinatën tuaj më të largët s’e mendonit ndonjëherë që Policia e Shtetit të mund të shndërrohej në agjencinë ligjzbatuese që është sot, me kaq suksese sa ka sot. 

U habita ditën kur u larguan 7 të burgosur të rrezikshëm nga burgu i Drenovës. Doli prapë supaxhiu  dhe tha se fajin e kishte policia. Harroi që Policia e Shtetit jo vetëm e kishte paralajmëruar ish-drejtorin e Burgjeve për futjen e armëve dhe për skenarin e arratisjes (ish-drejtori i Burgjeve është një miellaxhi votash që e keni në parti sot), por harroi supaxhiu që ishte vetë ministër Drejtësie ditën kur armët kanë hyrë brenda në burg. Ato armë, për të cilat drejtori i Burgut lejoi hyrjen, nuk mund hynin pa një shkelje syri nga ish-ministri i Drejtësisë, siç nuk mund të hynin edhe pa një shkelje syri nga deputeti i zonës, që rri në krahun tënd. 

Policia e Shtetit bëri atë që në shumë vende të botës do ta kishin zili: kapjen e të kërkuarve, gjysma e tyre më të rrezikshëm, brenda 12 orësh, dhe pjesën tjetër brenda 5 ditësh. Megjithatë, ju kapët cepin, konsideruat dështim atë që shumë të tjerë, përfshirë edhe partnerët ndërkombëtarë, e quajtën sukses. 

Keni gjithë këto ditë që flisni për rritje të kriminalitetit, për rënie të shtetit, për emërime politike në Policinë e Shtetit e kështu me radhë. Unë kam statistika dhe flas me shifra. Nuk flas si ju me përralla. Sipas statistikave, në periudhën tetor-nëntor të vitit 2013, janë 16 krime më pak se në të njëjtën periudhë tetor-nëntor të vitit 2012. Pra, në këta dy muaj të kësaj qeverie janë 16 krime më pak sesa në të njëjtën periudhë të një viti më parë. Për të mos folur për zbulueshmërinë e krimeve ekonomiko-financiare dhe korrupsionit të përfshirë, që janë 480% më shumë se e njëjta periudhë e një viti më parë. 

Qani për shkrirjen e strukturës së krimit ekonomik. E para e punës, e keni gabim, sepse nuk është shkrirë asnjë strukturë, por janë studiuar dhe janë hetuar emër për emër dosjet e çdo oficeri policie që ka punuar në atë strukturë. Janë marrë masa disiplinore dhe masa penale ndaj atyre që nuk kanë bërë detyrën. Ndërkohë që rezultatet e strukturës janë: 480% më shumë sesa në dy muaj të një viti  më parë kur ju ishit në qeverisje. 

Keni merakun e trafikut të drogës. Vetëm në dy muaj kemi bërë 50% më shumë sesa keni bërë ju në të njëjtën periudhë të një viti më parë. Kur ishit kaq të stresuar dhe të merakosur për çështjet e rendit dhe të sigurisë në këtë vend (do të mirëprisja çdo sugjerim tuajin), duhet të vinit edhe në Ministrinë e Brendshme dhe jeni të mirëpritur, edhe në Komisionin e Sigurisë, siç ju kemi ftuar bashkë me zotin Braho. Fundja, të bëhemi bashkë dhe t’i zgjidhim një herë e mirë çështjet e sigurisë dhe të rendit publik në këtë vend, sepse kriminaliteti i penalizon të gjithë njëlloj dhe nuk ka ngjyrë politike, edhe ata që e vuajnë pasojën nuk kanë ngjyrë politike.  Por ju përpara rendit dhe sigurisë, përpara luftës kundër krimit të organizuar dhe korrupsionit, keni hallin tuaj, keni hallin e karrierave tuaja. Keni hallin e njëri-tjetrit, keni hallin e kryetarit jokryetar, keni hallin të bëni politikë edhe këtu në parlament, por duke harruar që jashtë këtyre mureve jetojnë qytetarë që na  dëgjojnë dhe e kuptojnë fort mirë se cilët janë ata që luftojnë vërtet për ta bërë këtë vend më të sigurt dhe cilët janë ata që nuk hezitojnë që të bëjnë edhe korbin këtu në parlament vetëm që të sulmojnë qeverinë. Lidhur me gjendjen e kriminalitetit  unë dua t’ju ftoj shumë sinqerisht, të heshtni përpara se të akuzoni policinë,. Jo pse keni pasur rekordet më negative në historinë e pluralizmit gjatë qeverisë suaj, jo se e kthyet Policinë e Shtetit në strukturën më të prekur nga drejtimi politik dhe vini këtu e flisni për heronj... Po për cilin hero flisni ju, që na qenka larguar nga puna?! Për Agron Kuliçin?! Ky ishte heroi juaj?! Ç’hero mund të ishte ai, ndërsa  ishte badigard i kryetarit jokryetar, në Policinë e Shtetit bënte biznesin personal  dhe biznesin e familjes. Për këta heronj flisni?! Apo për të  tjerë që bënin thirrje politike në facebook?!

Vangjel Dule -  Më fal, zoti Ministër, konkludoni! 

Sajmir Tahiri – Dhe çuditërisht janë të njëjtat thirrje politike që sapo bëre këtu, zoti kryetra-jokryetar. Të njëjtat, me Enver dhe me Hitler. Fiks të njëjtat. Sepse edhe kur flisni, flisni njëlloj. Ndaj përuluni me respekt ndaj gjithçkaje që ka bërë Policia e Shtetit sot. Unë ju siguroj se jemi tërësisht të hapur ta ndërtojmë bashkë sigurinë publike për qytetarët, por hidhni një hap dhe dilni nga guaska lidhur me këtë çështje.

Faleminderit!

Vangjel Dule – Faleminderit, zoti Ministër!

Dua mirëkuptimin tuaj.

Mënyra e reagimit nuk është mënyrë mirëkuptimi. Dua të them se nuk mund të kërkoni frymë edhe germë të Rregullores kur bëhet fjalë për të tjerët, ndërsa kur bëhet fjalë për veten tuaj, kërkoni tolerim edhe në frymë, edhe në germë.

Prandaj ju lutem protestat që vijnë do të ishin të besueshme, të mirëkuptuara dhe të zbatueshme nëse, kur zotit Berisha po i kalonte 5-minutëshi t’i kishit kërkuar që të përfundonte. Ky është mirëkuptimi. Kjo është drejtësia. Kjo është bindja ndaj Rregullores.

Urdhëroni, zoti Berisha, por vetëm 2 minuta.

Sali Berisha –  I nderuar zotëri, 

Jo, do të flas katër minuta, se janë dy parafolësit që më kanë përmendur. 

Së pari, dua t’i them zotit Braho se për Skraparin qeveria e mazhorancës së kaluar ka bërë më shumë se për çdo rreth tjetër, për çdo territor tjetër të këtij vendi. Ka bërë TAP-in, i cili e  shndërron Skraparin duke filluar nga viti që vjen në një nga kantieret më të rëndësishme të Europës, përveç rrugëve të tjera. Po ju, more zotëri, e shikoni Skraparin vetëm nga gota  e rakisë, kaq. Unë e shikoj te njeriu.

 Së dyti, duke besuar kodin e heshtjes, natyrisht që gjithçka që lexoi zoti ministër i ka të shkruara nga kryekreu. Tani do t’i them kryekreut dy gjëra: nekropolitika është tipar i njerëzve me shpirt të zi dhe natyrisht nuk mund të mos shprehej në një ligjëratë kaq të turpshme, të akuzojë këtu prindërit e viktimës, në vend që ta ngrejë këtë parlament më këmbë. 

Ju ftoj të mbajmë një minutë heshtje për viktimën!  

(Ngrihen në këmbë dhe mbajnë një minut heshtje vetëm deputetët e PD-së.)

Vangjel Dule – Zoti Berisha, këtu nuk ka mungesë fryme dhe mirëkuptimi. Këtë gjë, po të duhet, e bëjmë të gjithë së bashku, në mënyrë të koordinuar.

 Sali Berisha – I paharruar qoftë kujtimi i tij!...

 Në vend që të ngrejë parlamentin, ka preferuar të shpifë për një 15-vjeçar. Ju akuzoni prindërit e viktimës.

Vangjel Dule – Zoti Berisha, do të më falni! Ju kam ndjekur në vazhdimësi në praninë tuaj parlamentare dhe keni insistuar gjithmonë se nuk bëhet nekropolitikë duke poshtëruar... Zoti Berisha, nuk ushtrohet politikë me ngjarje të tilla të rënda dhe tronditëse partiake, më vjen keq! 

 Sali Berisha - 47 të vrarë në një muaj. S’ka ndodhur kurrë në Shqipëri, përveç muajit që shkoi, dhe dilni këtu me shifra të turpshme. Janë shpirtra njerëzish. Po ku pyet krimi për ju?! Se ju jeni shokët e krimit, ju jeni shokët e “Hakmarrjes”, ju jeni shokët  e bandës së Durrësit, ju jeni shokët e bandës së Lushnjës, ju jeni shokët e Shullazit që drekoni me të; ju jeni shokë intimë të Altinit, ju jeni shokë intimë të Adit. Ku pyesin ata për ju? Ata ju drejtojnë ju nga çdo skaj dhe kudo që të jenë, ndaj dhe ka një rrokullisje të madhe të rendit  sa asnjëherë tjetër.  A e dini ju?...

Vangjel Dule – Konkludoni, zoti Berisha!

Sali Berisha – A e dini ju se ministrinë tuaj e komandojnë bandat, e komandon “Hakmarrja”? Ndaj shkohet poshtë e më poshtë! Në cilin muaj ka pasur 47 të vrarë? Nxirrini statistikat! Janë shpirtra njerëzish, ndaj dhe duhet  të jeni ndryshe. 

Vangjel Dule –  Ju lutem konkludoni!

Sali Berisha – Vasil, mos bëj shenja andej nga fundi i sallës. Ç’është e vërteta, ty ta bëjnë mirë, Vasil. Mos ki merak, se një seancë e veçantë do të bëhet për qëllimet e tua këtu! 

Vangjel Dule –  Zoti Berisha, dëshiroj të theksoj se ngjarja e rëndë dhe tronditëse nuk mund të përdoret për qëllime partiake. Ju vetë i jeni referuar sistematikisht termit të nekropolitikës. Politikë me vdekjen nuk bëhet. Është e tronditur e gjithë shoqëria shqiptare, është  i tronditur i gjithë sistemi ynë arsimor. Jemi të gjithë të shqetësuar dhe duhet të reflektojë i gjithë sistemi ynë arsimor. Jemi të gjithë të shqetësuar, por krimi nuk lindi në të gdhirë të 24 qershorit. Duhet të jemi të ndërgjegjshëm, të përgjegjshëm dhe të reflektojmë të gjithë, sepse ai krim është kultivuar aty për vite të tëra. Armët qarkullojnë të lira rrugëve, qeveritë kanë dështuar në vënien fre këtij fenomeni, dhe këtë nuk e zbuluam dje. 
Shumë faleminderit!

Fjalën e ka zoti Klosi.

Më falni, zoti Klosi. Zoti Turku ka kërkuar fjalën 2 minuta për procedurë.

Ardjan Turku – Nuk do të flas fare për çfarë u diskutua këtu. 

Zoti Vangjel, po shkelni shumë rëndë Rregulloren. Jemi në 60-minutëshin. Nuk ka bërë vaki asnjëherë, jo ashtu siç thatë ju...

Edhe një herë, po shkelni Rregulloren dhe ju jeni shkaktar për prishjen e këtij 60-minutëshi. 

Gjithsecili që është i regjistruar, flet. Nëse doni t’i lini 1 minutë, 2 minuta ose 5 minuta më tepër, në rregull, kjo ka ndodhur edhe në të kaluarën, por asnjë nuk del aty, qoftë edhe ministër, në mes të 60-minutëshit të bëjë shfajësimet e veta duke u marrë me shkollat, me edukimin, me fajin e prindërve etj. Ai të shkojë të merret me krimin dhe jo me ne. 

Ju lutem, edhe një herë, Rregulloren e keni shkelur edhe në të kaluarën! Jo në 60-minutësh. Ka folur Kryeministri, ka folur edhe zoti Ruçi dhe e kemi lënë të flasë sa minuta ka dashur nga opozita, në mënyrë permanente, pa e përcaktuar Rregullorja. 

Ministrat nuk flasin në 60-minutësh, vetëm kur kanë projektligje ose janë në interpelancë. Prandaj, ju lutem, mos nxirrni ministra. Në vend që të merren me krimin, merren me deputetët. Nëse ai zotëria do të na bëjë leksion se si luftohet krimi në Shqipëri dhe se cilët janë faktorët që ndikojnë, si shkolla, shoqëria etj., të vijë në ndonjë vend tjetër, se ia bëjmë ne leksionin. 

Ju lutem zbatoni Rregulloren në seancën e parlamentit! Nëse doni të shtoni minutazh te zoti Ruçi, te zoti Berisha etj., që janë senatorë të këtij parlamenti, ia vlen ta bëni, por jo tek të tjerët. 

Faleminderit!

Vangjel Dule – Zoti Turku, ju falënderoj për vërejtjet dhe shqetësimet e shprehura. Gjithsesi, insistoj sërish se do të ishit shumë më i besueshëm në qoftë se do ta kishit bërë në shkeljen ose tolerimin e parë që iu bë ish-kryeministrit Berisha. Pra, këtë protestë burimore që shoh tani, do ta kisha vlerësuar shumë më tepër, nëse do ta kishit demonstruar në atë moment. 

Së dyti, nuk ka kondicionim ose përcaktim të përcaktuar rigorozisht nga Kushtetuta dhe Rregullorja, se nuk i lejohet ministrit të marrë fjalën gjatë 60-minutëshit. 

Fjalën e ka zoti Klosi, pastaj zonja Bregu.

Blendi Klosi – E lodhur, e plakur dhe e neveritshme ishte gjithë ajo që pamë nga deputeti Sali Berisha, nga ai njeri që në 22 vjet nuk përton të vijë këtu, të bëjë rrëmujë dhe të ikë. Nuk përton të vijë këtu, të marrë nëpër gojë secilin dhe pastaj të ikë dhe të shohë punët e tij. Erdhi këtu dhe foli. Mbajti një fjalim të habitshëm për një brez të tërë, që nuk e di se çfarë do të thotë 28-29-a, pasi disa festojnë datën 28, disa datën 29. Erdhi këtu dhe hapi diskutime të vjetra, dhe të gjitha këto i tha jo më kot, por për të dalë tek ajo që donte të thoshte. Nuk erdhi këtu për 28-n, nuk erdhi për Enver Hoxhën, nuk erdhi për krimin, por për “Belle Airin”, sepse ka hallin e kompanisë së tij, të cilën e krijoi pa asnjë kusht, duke hequr kompani të tjera nga tregu, duke hequr “Albatrosin”, e mbani mend? Presion mbi ish-presidentin e Republikës për të mbyllur “Albatrosin” dhe për të futur “Belle Airin”. Mbylli “Albanian Airlines” për të futur “Belle Airin”. Mbajti një kompani 8 vjet, punoi me të, vodhi me të, ndau paratë me të dhe sot, ditën e fundit, para festave, para Vitit të Ri vodhën përsëri duke shitur 52 mijë bileta. Ndërkohë ai vjen këtu dhe thotë: “Paguani lekët e biletave!” A është turp ky për një brez të tërë shqiptarësh, që nuk mund ta ndjekin më Sali Berishën? A është turp për parlamentin që të dëgjojë një të rrjedhur, i cili vjen e ikën, vjen e ikën dhe thotë gjëra, që asnjëri nuk i kupton pse? Ku është qëllimi? Ndërkohë që ne sot dhe unë si deputet i Durrësit kam dalë këtu, realisht me shqetësimin e madh për atë që ndodhi dje, jo se nuk ka ndodhur në vend tjetër, jo se nuk ndodh në cepa të ndryshëm të Shqipërisë, por ngjarja ishte shumë e rëndë. Në klasën e një shkolle u gjuajt me automatik. Pra, kemi një sistem të tërë të rrëzuar. 

Ministrja e Arsimit e tha shumë mirë dje: “Vuajti nëna e atij që humbi jetën, por vuajti edhe nëna e agresorit, si dhe nënat, motrat, baballarët, gjyshet, dajat dhe tezet e të gjithë atyre që kanë fëmijë në shkollë.” Çfarë po ndodh? Në çfarë sistemi jemi? Jemi në një sistem ku i gjithë shteti duhet të ngrihet më këmbë dhe policia e tregoi veten dje duke bërë arrestimin. Kemi një shtet, që nuk shkon te policët, as tek ata që ka lënë Flamuri në detyrë, as tek ata që ka sjellë Sajmiri, por te shpirti dhe vullneti i të gjithëve ne për të luftuar krimin, për të luftuar kushtet sociale në të cilat ndodhemi. Ajo që ndodhi dje, realisht ndodhi në dy familje me probleme të mëdha, në një zonë me probleme shumë të mëdha sociale, ku kanë probleme si familjet e ardhura, ashtu edhe autoktonet, probleme të cilat vijnë nga kushtet ekonomike. Ndodhin në shkolla ku mësuesit nuk flasin, ku mësuesit bëhen bashkautorë me kriminelët dhe nuk tregojnë. A i patë kronikat sot? Të dënuar janë edhe mësuesi, edhe agresori. E pse? Sepse mësuesit nuk janë atje me diploma, por me tesera partie, dhe këto janë probleme të të gjithë politikës shqiptare. Pra, janë probleme të mëdha që ju latë. 

Vjen këtu Sali Berisha dhe flet. Po me çfarë të drejte vjen dhe flet Sali Berisha në Kuvend? Me të drejtën e ish-kryeministrit, ish-presidentit apo me të drejtën e autorit më të madh të krimeve në Shqipëri? E kemi thënë shpesh: ka bërë shumë të këqija, ka bërë shumë paudhësi në detyrat e tij, por, për mendimin tim, tri janë shumë të rënda: 

Problemi i pronave. E futi Shqipërinë në një vëllavrasje të madhe. 22 vjet dhe nuk ka për t’u ndarë kjo punë se e kujt është prona. Na futi historinë e legalizimeve: Ndërto kudo pa leje: ndërto mbi Lanë, ndërto mbi det, ndërto mbi urë, ndërto mbi hekurudhë, ndërto kudo.

Problemi i arsimit. Dje ndodhi një konflikt prapë për arsimin. Sot kemi një problem shumë të madh me diplomat. Njerëzit trajtohen si të barabartë, si ata që kanë harxhuar të gjitha kursimet e tyre për të shkolluar fëmijët në Londër, si ata që kanë paguar 3 mijë euro në universitetet e Saliut për të marrë diplomën. Janë të dy me shkollë të lartë dhe të dy përpiqen të japin mësim tek ajo shkolla ku ndodhi krimi. 

Por, natyrisht, sot problemin më të madh, pra problemin e tretë, e kam me armët e ’97-s. E lexuat në një titull gazete sot: “Qëllova me automatikun e ’97-s.” 

Të dy, të nderuar kolegë deputetë, edhe i ndjeri Tota, edhe agresori Varaku, kanë lindur mbasi depot e Sali Berishës u hapën më ’97-n. E mbani mend? Ishte ky njeri, që militarizoi Shqipërinë në atë kohë dhe hapi depot. Ka pasur këtu, por janë larguar, ndërsa ai është ende, eksponentë që me duart e tyre hapën depot dhe militarizuan SHIK-un e asaj kohe. Morën militantët e Partisë Demokratike dhe u dhanë armë për të hapur depot në vitin 1997. Janë këtu në parlament, ka ende njerëz që i njohin dhe i mbajnë mend shumë mirë ngjarjet, por dy fëmijët që morën pjesë në atë akt, si dhe të gjithë fëmijët e asaj klase, nuk e dinë se kush i hapi depot e armëve, të cilat janë kudo. Është vrarë brezi i gjyshërve të tyre, baballarëve dhe tani po vriten fëmijët. Pesë breza do të jetojnë me këtë krim të madh të Sali Berishës. Si mund të flasë ky njeri këtu në këtë parlament? Prandaj, të nderuar kolegë deputetë, të djathtë e të majtë, ne do të jemi së bashku për të luftuar krimin, por më shumë se për të luftuar krimin do të jemi së bashku për të...

Vangjel Dule – Faleminderit, zoti Klosi!

Urdhëroni, zonja Bregu!

Majlinda Bregu – Zoti drejtues i seancës,

Në fakt, ajo që ka ndodhur nuk është vetëm e dhimbshme, ulëritëse, por edhe shumë tmerruese. Unë nuk e kuptoj se pse duhet t’i riktheheni retorikës së vitit 1997, se kush i hapi depot, kush i mori armët apo se çfarë ndodhi më pas. E kuptoj që doni ta targetoni dhe të tërhiqni vëmendjen e publikut duke gjetur një shkaktar për fenomenet që po ndodhin sot dhe për situatën e krimit në vend, gjëra që nuk kanë ndodhur deri më sot.

Asnjë nga kolegët nuk thotë se ajo çka ndodhi dje ishte për shkak se ministri Tahiri kishte gjetur një njeri apo se polici i asaj zone kishte krijuar një situatë, sipas së cilës vëmendja ose pavëmendja e tyre kryen krimin. Ky do të ishte abuzim me politikën, por ajo çka ne themi sot, zotërinj, është se nuk ka ndodhur kurrë që në klasë, në orë të mësimit të vritet me armë një fëmijë. Kjo ndodh sepse vëmendja nuk është te siguria e jetës së qytetarëve, sepse drejtori i asaj shkolle apo drejtori i arsimit të rrethit e kanë hallin nëse do të jenë në punë apo jo. Pra, shkëputet e gjithë vëmendja. Kjo ndodh sepse operacionet e policisë janë drejtuar diku tjetër, ndërkohë që primare si për ministrin e Rendit, ashtu dhe për secilin nga ne këtu në parlament është të kërkojmë sigurinë e jetës së çdo qytetari në këtë vend. Këtë diskutim duhej të bënim ne sot. Por, në rast se fillon një proces i tërë shkarkimesh, lëvizjesh, heqjesh nga puna; një situatë ku të gjithë njerëzit ndihen të pasigurt se çfarë do të ndodhë me fatin e tyre, sigurisht që vëmendja, duke qenë se janë qenie njerëzore, nuk është më te procesi i përditshëm i punës së tyre. 

Dua t’ju tregoj se çfarë po ndodh sot me procesin e shkarkimeve, të cilat vetëm emrin nuk e kanë “Operacioni Fshesa” në administratën publike, sepse ajo që po ndodh realisht është “Operacioni Fshesa” në administratë. Çfarë prisni ju kur të gjithë drejtorët e arsimit në rrethe, mësuesit e drejtorët e shkollave, si ajo që ndodhi dje në Tiranë, po largohen njëri pas tjetrit në bazë të një procesi që e keni quajtur “proces të konkurseve të hapura”? Me këto konkurse të hapura tuajat sot kanë filluar punë dhe janë emëruar për arsye të veçanta, për mësues shumë të mirë dhe për njohuri shumë të mira në mësimdhënie e në arsim: drejtori i arsimit të Fierit, mësues që ka drejtuar fushatën e ministrit të Marrëdhënieve me Kuvendin, drejtori i DAR-it në Korçë, që ka qenë numërues i PS-së në zgjedhjet e 23 qershorit, i cili po ashtu ka dalë nga një proces konkursi, ku është zgjedhur më i miri, pra gjithmonë një militant i kësaj maxhorance; kryetari i PS-së së Beratit është emëruar drejtor i Drejtorisë Arsimore në Berat; nënkryetari i bashkisë së Rrëshenit për Partinë Socialiste, mësues gjuhë-letërsie, është emëruar drejtor i DAR-it në Lezhë; ish-kryetarja e Lidhjes së Gruas për LSI-në, që ka kaluar me PS-së, pra ka ndërruar partinë, është mësuese gjuhë-letërsie dhe ka kaluar drejtoreshë e DAR-it në Vlorë. Ajo që ka udhëhequr fushatën e PS-së në Gjirokastër është emëruar drejtoreshë e DAR-it në Gjirokastër; kryetarja e PS-së së Gramshit është emëruar drejtoreshë e DAR-it në Gramsh dhe kështu të gjithë me radhë. Pra, është bërë një konkurs i hapur dhe transparent për të zgjedhur më të mirin dhe, çuditërisht, ky më i miri paska qenë ose militant, ose drejtues, ose nënkryetar bashkie, ose çdo gjë tjetër, por që duhet të jetë i lidhur pazgjidhshmërisht me Partinë Socialiste!

Për sa u përket shkarkimeve në administratën publike, në datën 1 nëntor i dërgova një letër ministres për Administratën Publike për t’u përgjigjur për ristrukturimet dhe shkarkimet në administratën publike.  Përgjigjja nuk më erdhi pas dy javësh, siç e parashikon ligji i statusit të deputetit dhe Rregullorja e Kuvendit, megjithatë mora një xhevap, sepse përgjigje nuk ishte, ku më thuhej se përgjigjja do të më vinte nga sekretari i përgjithshëm i Këshillit të Ministrave. Në një përsëritje të kërkesës nga data 1 nëntor e deri sot, që jemi më datën 5 dhjetor, iu drejtova përsëri zonjës ministre me fjalët: “Keni detyrimin të raportoni. Funksioni i kontrollues i Kuvendit dhe Rregullorja e tij ju detyrojnë të raportoni në parlament për masat e marra”. Më në fund, sot në mëngjes, në datë 5 dhjetor, po nga zonja ministre, pavarësisht se kishte thënë se përgjigjen do ta merrja nga sekretari i përgjithshëm, më erdhi një mal me letra për ristrukturimet në administratë. Në të gjithë informacionin që është kërkuar një nga faktet kryesore, i cili nuk paraqitet, është numri i punonjësve që sot janë në listë pritjeje. A e dini se nuk paraqitet numri i punonjësve që janë në listë pritjeje? Sepse kanë kosto të dyfishtë për buxhetin e shtetit. 

Vangjel Dule - Ju lutem zonja Bregu!

Dakord, edhe 20 sekonda.

Majlinda Bregu – Në përgjigje thuhet se ristrukturimet e ministrive nuk kanë kosto në buxhetin e shtetit. Kjo sepse nuk llogariten të gjithë ata që do të paguhen nga dy herë, për të cilët PD-ja i ka bërë thirrje drejtoreshës së Administratës Publike se për çdo shkarkim dhe emërim në kundërshtim me ligjin do të përgjigjet para ligjit. Prandaj ju sot nuk keni mundësi të jepni përgjigje për atë çka po ndodh në administratën publike.

Vangjel Dule – Fjalën e ka zoti Kryeministër.

Edi Rama – Sot këtij parlamenti i takonte që me vetëpërmbajtjen e imponuar nga tragjedia e djeshme të gjente arsye e ta shikonte si një shembull kuptimplotë dhe ulëritës qoftë të një rrënimi të madh moral dhe institucional, qoftë edhe të një nevoje të madhe për të qenë të gjithë bashkë në këtë sallë në emër të atyre fëmijëve që shkojnë në shkollë, të atyre prindërve që presin fëmijët e tyre të kthehen nga shkolla, të atyre gjyshërve dhe gjysheve, që meritojnë së paku qetësi lidhur me sigurinë e mbesave e të nipërve të tyre nëpër shkolla.

Enver Hoxha ka bërë shumë të këqija dhe pa asnjë dyshim një nga të këqijat e tij ishte se i la peshqesh Lëvizjes Demokratike një kloun, i cili edhe tani që është në një moshë që ka bërë të vetën, vjen këtu dhe e përdor këtë podium si oturak për të kryer nevojat personale dhe pastaj ikën. Iku nën duartrokitjet tuaja, që ngjasojnë me duart që mbajnë oturakun. Ndërkohë që e vërteta e dhimbshme është se jo vetëm një njeri, por një opozitë e tërë, lindur nga një nevojë historike për t’i dhënë këtij vendi diçka krejt tjetër, sot është kthyer mbrapa më shumë se asnjëherë tjetër. Megjithatë, ndryshe nga vitet e shkuara, me më tepër vetëpërmbajtje dhe me më tepër dëshirë për të parë përtej ngjarjeve të panumërta tragjike që kanë ndodhur, unë nuk dua t’i them askujt prej atyre që dje dhe sot thanë se Policia e Shtetit po bën politikë me vdekjen për të shfrytëzuar dhe për të goditur Policinë e Shtetit për ngjarjen e djeshme. 

Sigurisht. është politika e nivelit më të ulët, por përsëri është politikë dhe, si gjithmonë, është e drejta e gjithsecilit ta bëjë politikën ashtu siç e mendon. Prandaj jeni aty ku jeni sot, sepse politikën e bëtë si e menduat, por e menduat jo vetëm gabim, po edhe  si një instrument për të fyer vijimësisht inteligjencën e shqiptarëve. Shqiptarët janë shumë më tepër inteligjentë sesa kaq. Ata meritojnë nga opozita shumë më tepër sesa kaq. Ata meritojnë shumë më tepër sesa kaq edhe nga ne, që sapo kemi filluar të bëjmë atë që ata meritojnë. Sigurisht, nuk duhet ndonjë inteligjencë shumë e madhe për të kuptuar se ajo që ndodhi dje ndodh, por duhet inteligjencë për të kuptuar se çfarë do të thotë për ne ajo që ndodhi dje. Në këndvështrimin tim, do të thotë se problemi i kriminalitetit në Shqipëri është shumë më i madh se problemi që ne kemi me krimin e organizuar apo me vetë kriminelët. Problemi i kriminalitetit sot në Shqipëri është një problem kulturor, me të cilin ne duhet të përballemi frontalisht dhe jo vetëm në atë segment që përfshin detyrimet e Policisë së Shtetit, por  është një segment shumë më i gjerë, që përfshin pa as më të voglin dyshim detyrimet e shkollës dhe të shoqërisë. Duke kuptuar gjerësinë dhe thellësinë e këtij problemi, duke kuptuar se, nëse ne sot nuk veprojmë, nesër ata minorenë që ekspozojnë armët dhe nxjerrin veten në fotografi me armë duke ndjekur modelet që, fatkeqësisht, iu ofruan me vite si modele të suksesit dhe të imponimit mbi të tjerët, do të jenë gjenerata tjetër e prindërve të një vendi fillhumbur. 

Ne nuk kemi diskutuar vetëm për këtë çështje përpara se të merrnim të drejtën për të zbatuar planin për betejën kundër krimit që i duhej Shqipërisë, por edhe më shumë se kaq. Kemi diskutuar edhe për betejën kundër kriminalitetin, si një fenomen që vit pas viti po bëhet gjithnjë e më shumë pjesë e kulturës së bashkëjetesës, sidomos tek të rinjtë dhe te minorenët. Në të njëjtat hapësira bashkëjetojnë minorenë të dobët, minorenë që kërkojnë rrugën e suksesit përmes marrjes së dijeve dhe mësimeve dhe minorenë të armatosur. Të gjithë së bashku nuk janë ende prodhim i vetvetes, por prodhim i asaj që është mbjellë në radhë të parë këtu në këtë sallë për vite të tëra dhe që është mbjellë pastaj në vijim të kësaj salle në keqqeverisjen për vite të tëra këtij vendi. E pra, ne pa dyshim e kemi shumë të qartë se duhet ndërhyrja energjike për të çarmatosur Shqipërinë, Shqipërinë që sot, për shkak të pasigurisë ekstreme të jetës dhe të pronës që u krijua vit pas viti, është armatosur për të mbrojtur shtëpinë, për të mbrojtur pronën, për t’u vetëmbrojtur nga e keqja dhe edhe më keq akoma është armatosur për të agresuar ata që janë më të pambrojtur. Kjo është shumë më e lehtë të thuhet sesa të bëhet. Plani duhet të nisë dhe do të nisë shumë shpejt nga një bazë e re ligjore për mbajtjen dhe përdorimin e armëve. Për këtë arsye ne nuk jemi ngutur qysh në dy muajt e parë me aksione, që janë të destinuara të mbeten jo vetëm sporadike, por edhe të pasuksesshme, në rast se në radhë të parë nuk vendosim një bazë të re ligjore dhe nuk bëjmë një punë intensive komunikuese përpara se të fillojmë në mënyrë kapilare kontrollin për armët dhe ndëshkimin për armëmbajtjen e paautorizuar. 

Paralelisht me çështjen e armëve, lufta e nisur ndaj krimit dhe korrupsionit, e cila është jo e suksesshme, por është absolutisht e efektshme, bën punën e vet, por as kjo nuk mjafton, sepse e tërë veprimtaria e Policisë së Shtetit në të gjithë gamën e vet është e pamjaftueshme në rast se, nga ana tjetër, ne nuk ndihmojmë me politikat tona, me vendimmarrjen tonë shoqërinë të rimëkëmbet, komunitetet të rimëkëmben dhe marrëdhëniet mes mësuesve, nxënësve dhe prindërve të rimëkëmben. E kemi thënë kohë më parë se një shkollë që nuk mban asnjë lidhje me prindërit është e destinuar të dështojë dhe se një proces edukimi në shkollë që është i shkëputur nga jeta nën çatinë e shtëpisë së fëmijës apo nxënësit është i destinuar të dështojë. Për këtë arsye kemi ngritur zërin kohë më parë. Pastaj kemi futur në program dhe tani kemi filluar të punojmë për t’i kthyer shkollat në qendra komunitare. Pikërisht për këtë arsye jemi angazhuar dhe kemi filluar punën që marrëdhëniet e prindit me shkollën të jenë marrëdhënie të institucionalizuara përmes kontaktit sistematik që çdo shkollë duhet të mbajë me prindin, jo vetëm në formën e takimeve, por në formën e komunikimit me shkrim të ecurisë së çdo fëmije. Praktikë e njohur botërisht dhe praktikë e refuzuar kategorikisht për vite me radhë këtu në Shqipëri. 

Për këtë arsye ne kemi parapëlqyer që procesin e ristrukturimit të të gjithë trupës drejtuese të arsimit ta kryejmë me konkurse, që janë të hapura, janë demokratike dhe janë transparente. E nëse ndodh që një konkurs ta fitojë dikush që në jetën e tij ka bërë edhe vullnetarizmin, në funksion të ideve dhe të përpjekjeve tona si Parti Socialiste jo vetëm nuk është mëkat, por përkundrazi, kjo është një e drejtë që nuk i mohohet askujt dhe as atij vetë. Është shumë e thjeshtë për të gjithë ata që duan t’i përflasin apo, akoma më keq, t’i s’kualifikojnë këto procese si montazhe. Nuk na detyron as ligji që keni miratuar ju që t’i bëjmë konkurset. Përkundrazi, ligji që keni miratuar ju është ligji që përjashton çdo konkurrencë dhe meritë dhe që praktikisht të gjithë ata që i besojnë atij procesi në fund përfundojnë te firma ekskluzive e ministrit.

Për këtë arsye në fund të mandatit tuaj patëm shkollën jo më të politizuar, por shkollën më të militantizuar që ka pasur ndonjëherë Shqipëria qysh nga viti 1991; shkollën ku të gjitha oborret u kthyen në sheshe për shfaqjet e klounit tuaj, kryeministër atëherë; ku gjithë klasat u kthyen në trupa për t’u marrë zvarrë e për t’u nxjerrë në mitingjet tuaja dhe ku vendi i punës së mësuesit u shit si të ishte treg dhe askush nuk arriti dot të marrë një vend të merituar, ndërkohë që mijëra vajza dhe djem që kanë mbaruar për mësuesi rrinë rrugëve të papunë, duke u lënë për vite të tëra hapur rrugën lloj-lloj injorantëve dhe lloj-lloj zullumqarëve, që morën në dorë kontrollin e shkollës shqipe me firmën e ministrave tuaj.

Nuk kemi pasur asnjë arsye tjetër të ndërtojmë një procedurë që ka zgjatur qëndrimin në krye të shkollave të këtyre injorantëve dhe të këtyre zullumqarëve, çka ka bërë që të lëngojë shkolla vetëm për një arsye: që t’u jepet mundësia të gjithë atyre që kanë ide dhe vullnet të marrin në dorë drejtimin e institucioneve arsimore që të konkurrojnë. Dhe janë me qindra e qindra ata që kanë besuar në këtë proces. Ju siguroj se si të fituarit, ashtu edhe ata që nuk kanë fituar kanë parë vërtetësinë e këtij procesi. Ky është vetëm fillimi, sepse më pas ky proces do të shtrihet ashtu siç kemi premtuar. Ne nuk do të marrim në shkollë drejtorë dhe mësues që nuk do të kenë miratimin e komunitetit të prindërve, sepse është e vetmja mënyrë për ta mbrojtur shkollën nga partitë, është e vetmja mënyrë për t’i mbrojtur fëmijët nga prodhimi i fatkeqësive që sjell politizimi dhe militantizimi i shkollës përmes injorancës dhe zullumit.

Shkollat “qendra komunitare” do të ngrihen kudo ku ka fëmijë dhe kudo ku ka prindër. Marrëdhënia mësues-prindër-qeveri do të ngrihet dhe do të forcohet ditë për ditë si një marrëdhënie e domosdoshme në një vend të qytetëruar për të pasur një mjedis shkolle ku nuk flitet vetëm për mësimet, por ku flitet për shoqërinë dhe ku garantohet bashkëjetesa, që i kthen njerëzit nga qenie të vetmuara, të egra në qenie sociale dhe në qenie bashkëpunuese. Ky është projekti. Ky projekt përveç të tjerave është edhe projekti fitues në betejën me kriminalitetin si kulturë, në betejën me ilegalitetin si kulturë, në betejën me shkeljen e ligjit si kulturë. Ky është projekti që do të nxjerrë matanë kursit ata që sot janë minorenë dhe që nesër do t’u duhet të ngrenë familjet e tyre.

Së fundi, dua ta rinënvizoj: nuk shkojmë asgjëkund, në qoftë se këtë sallë e përdorni për të bërë politikën e ulët të shpifjeve, të sharjeve dhe të asaj balte ku në fund fare mbyteni ju, por fatkeqësisht bashkë me ju, me qeverinë tuaj dhe me pushtetin tuaj të kalbur në çdo qelizë, mbyti edhe Shqipërinë në varfëri, në papunësi dhe në borxhe.

Ne jemi shumë të vendosur që t’i çojmë përpara idetë tona. Ne jemi shumë të vendosur që ta zbatojmë pikë për pikë programin tonë, por njëkohësisht jemi shumë të vendosur ta mbajmë shtrirë dorën për ju, jo në shenjë dashurie, as në shenjë të ndonjë mirësie që ne e kemi dhe ju nuk e keni. Unë nuk mendoj se ndarja jonë është një ndarje mes të mirëve dhe të këqijve. Unë mendoj se ndarja jonë është një ndarje mes vlerash dhe parimesh, që forcat tona i shërojnë dhe për të cilat forcat tona dallohen. E pra, e dini pse ne jemi më të fortë se ju? Sepse vlerat dhe parimet tona janë shumë më superiore sesa vlerat dhe parimet tuaja.

Faleminderit!

Vangjel Dule – Faleminderit, zoti Kryeministër!

Fjalën e ka zonja Kryemadhi.

Monika Kryemadhi – I nderuar zoti drejtues i seancës,

Të nderuar deputetë,

Egërsia dhe klima e sotme në këtë sallë është reflektimi më i keq që mund t’i japim sot opinionit publik për shkak të ngjarjes së djeshme.

Unë, si nënë e tre fëmijëve, sinqerisht ndiej dhimbje shumë të madhe për ndarjen nga jeta të 15- vjeçarit në shkollën “Beqir Çela” në Durrës. Dua të theksoj se çdo mëngjes ne shikojmë me qindra fëmijë, të cilët shoqërohen nga prindërit, gjyshet, gjyshërit apo të afërmit e tyre drejt oborreve të shkollës dhe i presin ata derisa të mbarojnë mësimin.

Ngjarja e rëndë që ndodhi dje brenda një shkolle më ka bërë mua si Monikë, si nënë e tre fëmijëve, të reflektoj gjerë e gjatë. Për një kohë të gjatë, qoftë në këtë sallë, qoftë  në ambiente akademike apo politike kam kërkuar ngritjen apo një përmirësim të sistemit arsimor, të kurrikulave dhe të zhvillimit të një shkolle europiane. Por sot, me thënë të drejtën, unë nuk e kam prioritet këtë. Prioritet për mua sot është siguria e fëmijëve tanë nëpër shkolla, pasi mendoj se kjo është reforma kryesore që duhet të bëjmë në arsim.

Të nderuar kolegë,

Dhuna nuk ka përkatësi partiake. Fëmijët që shkojnë në shkolla dhe rrezikojnë jetën e tyre nga dhuna, nuk ka rëndësi se për cilën parti kanë votuar, kanë votuar për ne apo kanë votuar për ata, për LSI-në apo për PD-në. Për mua ka rëndësi që jeta e këtyre fëmijëve të jetë e garantuar, prandaj ju ftojmë që të bashkohemi në një rrugë të gjatë e të përbashkët kundër dhunës në shkolla.

E nderuara zonja Ministre e Arsimit,

I nderuar zoti Ministër i Brendshëm,

Për çdo iniciativë që do të ndërmerrni për të siguruar shkollat, do të keni angazhimin tim personal dhe maksimal, sepse mendoj se kjo është gjëja më e rëndësishme, në radhë të parë, si prind dhe, në radhë të dytë, si deputete e Kuvendit të Shqipërisë. 

Sot më shumë se kurrë jam e bindur se siguria për fëmijët në shkolla është gjëja më e rëndësishme për të gjithë ne, sepse është e ardhmja jonë. Sot më shumë do të kërkoja nga ju si kolegë më pak debate konfliktuale, më pak sherre, të cilat reflektojnë dhunë në opinionin publik, reflektojnë egërsi, reflektojnë negativitet në shoqërinë që ne duam të ndërtojmë.

Çdo shqiptar ka përgjegjësinë e vet për atë çka ndodhi dje. Duke filluar  nga ne këtu në këtë sallë, çdo mësues, çdo mjek, çdo polic, të gjithë duhet të jemi të përgjegjshëm për misionin që qytetarët na kanë votuar, por dhe strukturat e shtetit shqiptar duhet të jenë të përgjegjshme për misionin që kanë për të edukuar dhe zhvilluar këtë shoqëri. 

Shqiptarët janë të vetëdijshëm se ne në këtë sallë duhet të luftojmë jo vetëm për sigurinë e tyre, por në radhë të parë  për sigurinë e fëmijëve tanë. Do të kërkoja më mirë një rrugë më pak, por një siguri më të madhe për fëmijët tanë nëpër shkolla. Na duhet një shkollë e sigurt, që të kemi një të ardhme të sigurt. Mendoj se ky është misioni i të gjithëve ne, pa dallim bindjesh partiake. 

Faleminderit!

Vangjel Dule – Faleminderit, zonja Kryemadhi!

Fjalën e ka zoti Sherefedin Shehu.

Sherefedin Shehu – I nderuar nënkryetar i Kuvendit, 

Të nderuar kolegë deputetë,

Ne dhe të gjithë shqiptarët nëpërmjet raportit të “Deloitte” dëgjuam dje në referencën e qeverisë atë që e dinim, dhe kjo është fabula për konsulentët, por fatkeqësisht në këtë rast kemi një konsulent që ka një emër që po e njollos. 

Çfarë doli nga ky raport? Doli që  borxhi ndaj kompanive është 5 herë më i vogël sesa borxhi i deklaruar gjatë fushatës elektorale nga Partia Socialiste dhe 3 herë më i vogël sesa ai i deklaruar pas fillimit të qeverisjes. Me të drejtë lind pyetja: a ishte problem mosnjohja dhe mungesa e evidencës së borxhit publik, apo problemi i vërtetë ishte shlyerja e këtij borxhi? Borxhet në ciklin normal të biznesit dhe të qeverisë krijohen dhe shlyhen, sepse fillimisht bëhet kontrata, zbatimi i tyre dhe më tej shlyerja. E vërteta për borxhin është se ai  mund të ishte pak më i madh sesa  normalja për arsye të rishikimeve të buxhetit, të efekteve të krizës financiare, por jo për shkak të keqqeverisjes, se kontratat dhe detyrimet ndaj biznesit janë të gjitha të regjistruara në sistemin e Thesarit. Ju e dinit këtë, por zgjodhët që ta bëni nëpërmjet një firme të specializuar auditimi, thjesht dhe vetëm për të shpenzuar disa para, por me disa nënkuptime të tjera, duke krijuar një krushqi, të cilën do ta përdorni në vitet e qeverisjes. 

Ne ju thamë se kontratat për punët publike janë rreth 100 milionë euro, por ju dje na thatë se borxhi është 24,6 miliardë lekë. Çfarë ka ndodhur? Këtyre 100 milionë eurove u janë shtuar edhe disa borxhe për fatura normale, siç janë faturat për ujë, drita,  për ilaçe e të tjera detyrime, që janë të klientëve të qeverisë ose të atyre që e financuan qeverinë gjatë fushatës elektorale. Pra, dje e vërteta doli në shesh, e vërteta të cilën ne e dinim, por që ju e bëtë me mënyrën tuaj. Por, sigurisht, ju patët qëllime të caktuara, sepse e dinit që problemi nuk ishte verifikimi i shumës së borxhit, por shlyerja e tij. 

Çfarë pamë dje?  Dje pamë konfuzion, një situatë amullie për mundësinë e shlyerjes së tij. Zoti Rama u tha dje  biznesmenëve italianë se në janar të vitit që vjen do të fillojë shlyerja e borxheve, ndërkohë ministri në konferencën e shtypit tha se po përpiqen të gjejnë një kredi për këtë qëllim. Pra, bizneset po presin, por në fakt po ngopen me lugë bosh, sepse nuk ka asnjë garanci për shlyerjen e këtij borxhi. 

Kush doli i fituar dhe i humbur nga ky proces? Së pari, e fituar doli qeveria, sepse shlyerjen e këtij borxhi po e shtyn në kalendat greke, po krijon një shkak për rritjen e borxhit publik dhe, siç e përmenda më sipër, bëri edhe një krushqi, që do ta përdorë në mandatin e saj. Së dyti, krushqinë e bëri me “Deloitte”, sepse “Deloitte” me këtë kontratë hapi rrugën për të fituar ekskluzivitetin e kontrollit tatimor të bizneseve të mëdha shqiptare. 

Cilët dolën të humbur? Të humbur dolën biznesmenët, sepse dje e morën vesh se sa borxh u ka qeveria dhe tashmë janë të qetë, pavarësisht kohës se kur do  t’i marrin paratë e tyre. 

E vërteta tjetër është se qeveria e rriti me 400 miliardë lekë borxhin publik, por nuk parashikohej asnjë lek për bizneset. Qeveria e  rriti borxhin publik dhe  nuk parashikoi asnjë lek për personat me aftësi të kufizuar. 

 Në buxhetin e vitit të ardhshëm ne do të kërkojmë që këto borxhe të jenë prioritet, sepse kjo ka qenë praktika, ndonëse  borxhet krijohen në mënyrë të vazhdueshme, por në fillim të vitit buxhetor, borxhet që lidhen me projektet në proces janë të parat që duhet të shlyejë qeveria. Në diskutimin e buxhetit do të kërkojmë që këto borxhe të jenë të parat dhe njëkohësisht brenda standardeve.

Vangjel Dule – Faleminderit!

Fjalën e ka zonja Bufi.

Kohën nuk e përcaktoj unë, zoti Shehu. Më vjen keq!

Majlinda Bufi - Si nënë dhe si prind, bashkohem plotësisht me ndjeshmërinë e madhe që shkaktoi ngjarja e djeshme në Durrës. Është pikërisht kjo ngjarje që na bën edhe më shumë të ndërgjegjshëm për reformat e mëdha që duhen ndërmarrë në sistemin arsimor, për vendosjen më në fund të meritokracisë dhe standardeve profesionale në procesin e mësimdhënies. Por për tjetër gjë do të doja të flisja sot.

Zona naftëmbajtëse Patos-Marinëz është një nga më pjelloret jo vetëm për sa i përket relievit fushor, por edhe për faktin se këtu janë rezervat më të mëdha të naftës në rajon e më gjerë. Sot kjo zonë dhe këta banorë duhej të ndiheshin nga më komodët. Jetesa e tyre duhej të ishte me standarde që e gjithë Shqipëria t'i kishte zili. Zharrëza, Marinëza dhe Roskoveci duhej të ishin model i jetesës dhe i administrimit të të ardhurave nga ari i zi mbi të cilin ata jetojnë. Por çfarë ndodh? Ka vite që ata vuajnë heshtjen, por jo vetëm kaq. Vuajnë tërmetet, nga ato lëkundje që nuhatja e tyre e pagabueshme e ka përcaktuar se nga vijnë. Populli i Zharrëzës, i Marinëzës dhe i Roskovecit, për fatin e tyre të mirë apo të keq, jetojnë mbi arin e zi. 

Sigurisht, nafta ka qenë dhe mbetet burim i të ardhurave për jetët e tyre. Sa e sa të mira, por edhe të këqija u kanë ardhur dhe u vijnë për këtë shkak. Ata banorë aty nuk kanë qenë dhe nuk janë kundër sipërmarrjes dhe koncesioneve. Sigurisht, kjo ka anën e vet pozitive në lidhje me punësimin apo me efekte të tjera, por kjo nuk do të thotë që procesi i nxjerrjes së naftës, kushdo qoftë autori i tyre, të shkaktojë të tilla efekte shkatërruese. 

Sot duhet që çdo institucion privat apo shtetëror qoftë të japë një përgjigje dhe të marrë përgjegjësitë e veta. Atyre 1000 njerëzve që edhe tani janë duke protestuar, u duhet një përgjigje. Për çfarë? Për minimumin e jetës së tyre, për qetësinë e fëmijëve të tyre, për garancinë e jetës aty ku natyra u ka bërë pjesë. 

Nga kush i kanë këto tërmete? Nga Perëndia apo nga njerëzia? Nëse i kanë nga Perëndia dhe qenkan më fatzinj nga ç'mendojnë, atëherë të gjithë ne duhet të mendojmë për ta. Nëse i kanë nga njerëzia, atëherë këta njerëz duhet të marrin përgjegjësitë e veta në zhdëmtimin e të gjitha dëmeve të shkaktuara deri tani në çdo detaj. 

Institucioni që ka autoritetin ligjor të nxjerrë sa më shpejt përfundimin shkencor dhe teknik për shkaktarin e tyre. Ky rezultat dhe përfundim zyrtar i këtij institucioni në mënyrë ligjore do të vërë në vend të drejtat dhe detyrimet që rrjedhin nga kontrata e sipërmarrjes midis shtetit dhe çdo kompanie, të huaj ose vendase, që ushtron aktivitetin naftësjellës në këtë apo dhe në zona të tjera.

Zoti Ministër!

Në emër të të gjithë banorëve të asaj zone unë kërkoj të përshpejtohet puna me grupin e ekspertëve të ngritur tashmë për të pasur sa më shpejt një rezultat zyrtar në lidhje me këtë çështje. Durimi nuk ka më kufi. Jetesa vihet në dyshim në çdo moment. Bëhet fjalë për sigurimin e jetës së 40 mijë banorëve, që gdhihen çdo ditë me tmerrin e një dite tjetër. Unë besoj se janë të gjitha instrumentet ligjore dhe teknike që, nëse nuhatja popullore se operacionet naftënxjerrëse janë shkaktari i lëkundjeve, autoriteti monitorues dhe kontrollues të marrë masa për zbutjen e këtyre operacioneve dhe shmangien e të ashtuquajturave tërmete, ose në të kundërt, nëse është e vërtetë e kundërta, zona e Patos- Marinzës të shpallet e pabanueshme dhe njerëzve t'u sigurohet qetësia.

Faleminderit!

Vangjel Dule - Faleminderit, zonja Bufi!

Fjalën e ka zonja Doda.

Mesila Doda - Faleminderit, zoti kryetar i seancës!

Më 20 shkurt të vitit 1991, pas njërës prej betejave më të sinqerta dhe më parimore që ka prodhuar shoqëria jonë, betejës së nisur me grevën e urisë së 723 studentëve të Universitetit të Tiranës për heqjen e emrit të Enver Hoxhës nga ky Universitet, u arrit edhe shembja e mitit të diktatorit më të egër të Europës, Enver Hoxhës. Ai ishte përgjegjës që kishte vrarë, kishte persekutuar dhe robëruar popullin e tij; përgjegjës se kishte privuar vendin e tij nga  historia e progresit për 50 vjet; përgjegjës që e kishte lënë Shqipërinë vendin më të varfër në Europë; përgjegjës se ndaloi me ligj besimin dhe lirinë e të shprehurit dhe të mendimit; përgjegjës se internoi dhe dëboi në kampe dhjetëra dhe mijëra bashkëkombas; përgjegjës se zhbëri farën e njeriut të Zotit për ta zëvendësuar me farën e njeriut të ri, dimensionin demonian, që edhe sot e kësaj dite shoqëria jonë po e vuan dhe e ka kaq të vështirë të gjejë vlera të vërteta të dashurisë, të lirisë, të mirënjohjes dhe të bashkëpunimit.

Do të mund të vazhdoja me dhjetëra dhe dhjetëra akuza për atë që ky sistem solli në vendin tim, por kam frikë se brezi i ri, brezi i tim biri, do ta kishte shumë të vështirë të më kuptonte. Në 20-vjetorin tim unë nisa një grevë urie për shembjen e miteve në këtë vend. Më 29 nëntor, në prag të 20-vjetorit të tim biri (me këtë dua të them të krijimit të një brezi të ri, krejt tjetër, që nuk ka jetuar asnjë ditë në diktaturë) fantazma e diktatorit u shfaq edhe një herë dhe u shfaq frikshëm, sepse u shfaq në ceremoninë zyrtare të festimit të Ditës së Çlirimit.

Të nderuar kolegë, jo rrallë herë kjo ditë është bërë shteg mospajtimesh mes nesh. Ju me kast keni tentuar ta devijoni bisedën se kur e la gjermani i fundit Hanin e Hotit, më 28 në darkë apo më 29 në mëngjes. Ky debat sot nuk ka asnjë kuptim. 29 nëntori është shpallur ditë feste nga diktatori Enver Hoxha vetëm për të treguar vasalitet dhe servilizëm ndaj Jugosllavisë, pasi kjo është festa e tyre zyrtare. Ne sot, jo për të fyer ndokënd, jo për të fyer gjakun e të rënëve, siç thoni ju shpesh, sepse ajo është një ditë tjetër dhe festohet në datën 5 maj, por për të nderuar atdheun tonë dhe për të paqtuar një plagë krejt të padrejtë, do të duhet të shpallnim festën tonë ditën kur e feston Europa mundjen e nazizmit, më 9 maj, ose me festën e çlirimit të kryeqytetit, që është 17 nëntori. Kjo do të na bashkonte të gjithëve. Parlamenti ynë mund ta mbyllë, po të ketë vullnetin, këtë plagë dhe ta njësojë ditën tonë me njërën nga këto dy data. Kështu i japim shembullin e mirë brezit të ri, që nuk jetoi ditët e diktaturës, se si disa burra dhe gra, që janë në këtë parlament, dinë të ngrihen mbi mospajtimet e tyre dhe hijet e së kaluarës në emër të së ardhmes së një brezi tjetër.

Po i kushtoj kaq rëndësi këtij fakti për arsyen e vetme se historia që nuk zbardhet dhe plagët që nuk pastrohen, rikthehen.

Askush nga ky brez i të rinjve nuk e kupton dot dimensionin e të jetuarit në diktaturë, dhe në fakt, nuk ka asnjë faj. Ne nuk ia mësuam. Portreti i Enver Hoxhës nuk doli rastësisht te Varrezat e Dëshmorëve. Sot  ata njerëz ndihen më të përfaqësuar se kurrë. Sot ata bënë provën gjenerale për rikthimin e bustit, ashtu siç deklaruan edhe para disa muajve, kur thanë se kjo ishte baza e marrëveshjes për koalicionin e majtë.

Të nderuar kolegë, 

Ky parlament ka ndërmarrë disa akte për dënimin e krimeve të komunizmit dhe ka miratuar rezoluta që e majta nuk i ka votuar kurrë. Ka miratuar dy ligje për pastërtinë e figurës dhe për dekomunistizimin e shoqërisë shqiptare. Në asnjërën prej tyre e majta deri më sot, nuk ka votuar, ndërkohë Asambleja Parlamentare e Këshillit  të Europës ka miratuar  dy rezoluta. Në vitin 1996 u miratua projektrezoluta që kërkonte masat për të çrrënjosur  trashëgiminë e sistemeve totalitare. Në vitin 2006 u miratua rezoluta për domosdoshmërinë e dënimit ndërkombëtar të krimeve të regjimeve totalitare komuniste. Këto rezoluta kërkojnë me ngulm dënimin e këtyre krimeve.

Tani brezit të ri i duhet  t’i flitet me një zë nga të gjithë ne. Komunizmi na la në mjerim, në prapambetje, na vrau, na dogji, na internoi, na armiqësoi me njëri-tjetrin, një armiqësi që e kemi ende sot në këtë sallë; komunizmi na skllavëroi. Komunizmin e dënoi e gjithë Europa si sistem kriminal. Ne sot  nuk jemi si Italia, si Franca, si Spanja, si Europa për shkak të këtij gjakësori, që doli në ceremoninë zyrtare të ditës së parë të Çlirimit, ose e  thënë më qartë, të ditës së parë të diktaturës.

Kryeministri që është sot, dikur thoshte se “komunizmi na zverdhi si rusë, na skuqi si kinezë” dhe na nxiu si shqiptarë. Sot nuk  thotë asnjë fjalë. Do të  mjaftonte të distancohej publikisht nga një fakt i tillë i turpshëm si ai që ka ndodhur në Varrezat e Dëshmorëve. Do të mjaftonte të bashkonte vullnetin me ne për të miratuar njëzëri rezolutën që dënon krimet e komunizmit dhe heq respektin e pamerituar të një diktatori. Do të mjaftonte të bashkoheshim bashkë me ligjin që lejon dekomunistizimin e shoqërisë shqiptare. Do të mjaftonte të pajtoheshim të gjithë me të vërtetën, që të mund t’u flasim me një zë të rinjve që nuk jetuan ferrin e E.Hoxhës dhe që nuk meritojnë t’u servirim mite të diktatorëve si epos  kreshnikësh. Historia jonë nuk bëhet më e mirë kur e mbushim  me të pavërteta dhe kur nderojmë mite dhe demonë...

Vangjel Dule - Zonja Doda, konkludoni!

Mesila Doda – Ju lutem, edhe 10 sekonda. Ajo bëhet më e mirë kur vendosim një gur të së vërtetës për të nderuar një të ardhme të sigurt. Kombet e mëdha pas momenteve të ndryshme epokale reflektojnë dhe ndërtojnë një të ardhme të ndryshme. Ne  në këtë sallë kemi detyrimin të nisim me këtë refleksion. Për hir të fëmijëve tanë, të fëmijëve tuaj, ju e  keni këtë detyrim. Niseni me një distancim publik, të parin që do të bëni në këtë sallë parlamenti me një rezolutë të përbashkët. Më pas le  të votojmë një ligj që e ka  bërë gati Grupi Shqiptar për të Drejtat e Njeriut, sepse gjenerata e mirë e bijve tanë duhet të kuptojë mesazhin që po i çojmë.

Vangjel Dule – Faleminderit, zonja Doda! 

Fjalën e ka zonja Hafizi.

Mimoza Hafizi - Kolegë të nderuar, gjithsecili prej nesh, të majtë apo të djathë, entuziastë apo skeptikë, pa dyshim që votën e 23 qershorit e kanë lexuar edhe si mesazh popullor ndaj administratës publike, e shformuar përmes politizimit, klientelizmit, nepotizmit dhe korrupsionit. Kjo administratë bashkëjetoi për tetë vjet në simbiozë me qeverinë e flakur më 23 qershor. Nëse qeveria iku, administrata është ende e  tillë, jo vetëm si një trupë ku vazhdojnë të mbijetojnë njerëz mediokër, të paaftë dhe të korruptuar, por edhe përmes stereotipit të krijuar në vite e vite: administratë shërbëtore e politikës. Ndryshimi i këtij stereotipi është sfida më madhe, mbase më e gjata dhe më e  vështira. Është e kotë ta fshehë secili prej nesh, që ndodhet nën presionin popullor, se sa ngadalë po ecet me ndryshimet në administratë. Nga ana tjetër presojnë ligji, Kodi i Punës, vendimet, aktet që duhet të respektohen pa asnjë mëdyshje. Rreth e rrotull sillen ata  qindra njerëz që synojnë të punësohen se mund të jenë më të mirët, më të zotët, më të shkolluarit dhe më të përkushtuarit, mund të jenë më të keqtrajtuarit  në vite dhe vite, të hequr  nga puna  pa argumente dhe për t’u zëvendësuar me të afërmit e pushtetit. Qeveria e re aktualisht ndodhet brenda këtij trekëndëshi të forcave të kundërta.

Kolegë, ne nuk bëjmë dot hapa përpara pa një administratë të zonjën dhe të ditur, kryesisht  dinjitoze dhe të sigurt në rolin dhe në vlerën e vet, të cilën mund ta ringremë, se shqiptarë të aftë për administratorë publikë gjenden plot në Shqipëri. Djem dhe vajza të reja po shkollohen masivisht dhe po krijojnë përvoja europiane jashtë vendit. Shumë njerëz të aftë ka edhe brenda administratës aktuale. Ka specialistë që përveç përvojës së gjatë shquhen se i rezistuan edhe stuhive të politizimit, klientelizmit dhe nepotizmit, por stereotipi i trashëguar tret dhe humbet vlerat individuale të nëpunësve të aftë civilë. Ai na turbullon edhe ne të tjerëve që ndodhemi jashtë  këtij sistemi e,  kush më shumë e kush më pak, duam të investohemi për ta modernizuar atë. Ky stereotip, pra administrata shërbëtore e politikës, duhet të bjerrë për të ngritur një model të ri. Ky ishte edhe thelbi i një debati që kam pasur me kolegë opozitarë në qarkun e Shkodrës. Duke komentuar se çfarë po ndodh aktualisht në administratën  atje, ku ka pasur disa ndryshime nëpër drejtori ende  të pakta, kam theksuar se procesi nuk mund të  pretendohet të jetë i përsosur dhe shteti normal  mund të ngrihet në pak javë, duke ditur se prej nga po vijmë, aq më tepër nëse pretendimi jepet nga përfaqësues të një partie politike, Partisë  Demokratike, që në muajin prill të vitit 2013, vetëm shtatë muaj më parë, me qeverisjen e vet shkarkoi brenda një nate  tri të  pestën e të gjithë administratës së shtetit pa asnjë skrupull, pa asnjë  brejtje për dëmet që shkaktojnë tërmete të tilla, pa asnjë argument tjetër  përveçse atij politik. Këtë nuk e them si justifikim për ndonjë shkelje në procesin aktual  të ringritjes së administratës, por vetëm për të vënë në pah se prej nga vijmë: nga një shtet i sëmurë, që administratën e ka  trajtuar siç ka dashur, bërë e zhbërë kur ka dashur dhe me cilin ka dashur. Stuhi të panumërta kanë zhbirë administratën dhe kanë traumatizuar jetët njerëzore brenda saj, duke latuar atë stereotip që kemi para syve, i cili tundon nëse lëshohemi për t’u përkundur në psikologjinë e dyfjalëshit të qëmotshëm: “Fitimtari, sundimtari”. Padyshim kjo maxhorancë është aq europiane sa t’i rezistojë këtij tundimi. Rruga që po përvijohet, kalon përmes krijimit të modeleve të reja.  

Bëra këtë hyrje të gjatë reflektimi për të vënë në pah, vlerat që po sjellin disa ngjarje të rëndësishme në ringritjen e administratës së re publike. E kam fjalën, kryesisht, për konkurset e përzgjedhjes së drejtorëve të drejtorive arsimore në qarqe. 

E bëra këtë hyrje të gjatë reflektimi për të vënë në pah vlerat që po sjellin disa ngjarje të rëndësishme  në ringritjen e administratës së re publike. E kam fjalën kryesisht për konkurset e përzgjedhjeve të drejtorëve të drejtorive arsimore në qarqe. Respektimi i ligjit dhe transparenca e këtij procesi, kuraja për t’i bërë ballë çdo presioni, vullneti për të çmuar cilësi krijojnë shpresë për një model krejt tjetër, për një model të ri në sistemin e arsimit po e po, por edhe jashtë tij. Ky proces i instaluar në arsim nuk do të ndalet më as në përzgjedhjen e drejtorëve të shkollave dhe të mësuesve, duke përfshirë kolektivat e mësuesve dhe komunitetin e prindërve. 

Një procedurë serioze konkursi ka nisur edhe për administratën tatimore. Janë si bulëzat që mbijnë nga kaosi dhe premtojnë lindjen e performancës. I përgëzoj dhe i mbështes këto procedura. Besoj në vullnetin politik të kësaj mazhorancë për një model të ri europian të administratës publike. 

Faleminderit!

Vangjel Dule – Faleminderit, zonja Hafizi!

Urdhëroni, zoti Mima!

Florjon Mima – Faleminderit!

Të nderuar kolegë deputetë,

Kuvendi i Shqipërisë, tempulli suprem i përfaqësuesve të popullit, piedestali i sovranit ligjvënës të vendit, po shtyhet në ngasje nga qeveria shqiptare që të shkelë ligjet që ka miratuar po ai vetë. Në ligjin nr. 9936, datë 26.06.2008, “Për menaxhimin e sistemit buxhetor në Republikën e Shqipërisë”, sanksionohen për herë të parë në mënyrë të plotë, përveç parimeve, procedurave dhe përgjegjësive për  hartimin dhe zbatimin e buxhetit në shkallë kombëtare, edhe afatet dhe termat për kryerjen e çdo pune apo ndërmarrjen  e çdo hapi në procesin e hartimit dhe zbatimit të tij. Kështu, duke përplasur veprimet dhe afatet e punëve të kryera nga kjo qeveri me ato të sanksionuara në ligjin e mësipërm, konstatojmë lehtësisht se janë shkelur parimet e transparencës, parashikueshmërisë, gjithëpërfshirjes, disiplinës fiskale dhe respektimit të tërësisë së procesit, parime këto të sanksionuara në nenin 4 të ligjit. Në kushtet kur viti buxhetor në Republikën e Shqipërisë, në ligjin e mësipërm, neni 13, fillon më 1 janar dhe mbyllet më 31 dhjetor, a do të jetë vallë e mundur të bëhet efektiv buxheti kur deri më sot, datë 05.12.2013, nuk kemi asnjë lloj diskutimi, drafti, komunikimi  etj. për dokumentin më të rëndësishëm dhe më thelbësor të çdo qeverie? Pra, parashikueshmëria është zero në çdo aspekt, duke dëmtuar rëndë sipërmarrjen e lirë dhe vendimmarrjen për investime, qofshin këto të huaja apo të brendshme, qofshin private apo publike. Sipas nenit 15, njësitë vendore i hartojnë buxhetet e tyre pasi të jetë miratuar buxheti qendror vjetor. Kjo bëhet tërësisht e pamundur pasi qeverisja vendore nuk ka asnjë lloj informacioni deri tani për vitin 2014: për nivelin e transfertës, për investimet, për programet që do të mbështesë qeveria qendrore dhe për strukturën e taksave dhe të tarifave vendore, e cila është shembur tërësisht dhe në mënyrë të jashtëligjshme është penguar i tërë procesit buxhetor vendor. 

Zoti Cani, në paragrafin 2 të nenit 29 kërkohet në mënyrë eksplicite që Këshilli i Ministrave brenda datës 25 tetor të miratojë projektbuxhetin vjetor dhe programin buxhetor afatmesëm të rishikuar. Në paragrafin 4 të nenit 29 sanksionohet prerazi që kryeministri i vendit brenda datës 1 nëntor t’i paraqesë Kuvendit projektbuxhetin vjetor. Kjo ka një arsye madhore: të ketë kohën e nevojshme për diskutim, si akti ligjor më i rëndësishëm për zhvillimin ekonomik dhe social të vendit. Me këtë vonesë as që bëhet fjalë për të pasur diskutime të tilla për ta përmirësuar këtë projektbuxhet. Në nenin 32 të ligjit të mësipërm kërkohet që këshillat e qeverisjes vendore brenda datës 31 dhjetor të miratojnë buxhetin vendor duke u bazuar në vlerësimin e të ardhurave dhe të transfertave të përcaktuara në ligjin e buxhetit vjetor, por kjo është e pamundur në këtë situatë vonese. Në fakt, të gjitha njësitë vendore, që janë jo pak, por 384 të tilla, shkelin totalisht ligjin, jo për fajin e tyre, por sepse kryeministri i vendit nuk do t’ia dijë për kërkesat ligjore të ligjeve në fuqi. Me sa duket, kjo qeveri nuk i njeh dhe i zbaton ligjet aktuale, ndërkohë që flet për zbatueshmëri të ligjit dhe rilindje. 
Kjo është rilindja e paligjshmërisë dhe e surprizave të minutës së fundit për tatimet, taksat, tarifat, programet buxhetore, transfertat etj. Kjo mund të jetë edhe arsyeja që programi i Kryeministrit në parlament, kur mori detyrën, nuk përmbante asnjë shifër, sepse nuk kishin asgjë të qartë se çfarë do të bënin dhe si do ta bënin. Ndërkohë që qeveria e mëparshme përfshiu për herë të parë, që nga viti 2006 programin buxhetor afatmesëm, tashmë kjo metodologji duket se është braktisur tërësisht. Me asistencën e huaj ne ngritëm tërë këtë sistem, që krijonte vazhdimësi dhe parashikueshmëri për investimet, për projektet, për programet, për gjithpërfshierjen dhe për vendimmarrjen e biznesit në tërësi, sidomos për projektet afatgjata. Kjo është kritike, pasi lidh burimet financiare me rezultatet e pritshme. Duhet pasur parasysh se puna e bërë në gjithë këto vite ka pasur mbështetjen bujare të donatorëve të huaj, të BE-së, të USAID-it etj., dhe këto nuk janë shpikje shqiptare. 

Me lëvizjet në administratë dhe riorganizimin e ministrive janë dëmtuar shumë struktura, që kanë lidhje direkte me buxhetin dhe administrimin e tij. Një shembull tipik është Drejtoria e Investimeve Publike, që ishte krijuar në vitin 2008 brenda Drejtorisë së Përgjithshme të Buxhetit, e cila javët e fundit është transferuar në Ministrinë e Ekonomisë. Kjo është flagrante për dy arsye:

Së pari, kjo drejtori u krijua me mbështetjen e Bankës Botërore për të siguruar gjithpërfshirjen në administrimin e buxhetit, pasi i gjithë buxheti i shtetit administrohet nga Ministria e Financave. 

Së dyti, kalimi në këtë ministri të re do të krijojë një fragmentim të menaxhimit buxhetor, pasi investimet publike tashmë do të jenë pjesë e Ministrisë së Ekonomisë. Në vend që të jetë një ministri përgjegjëse për financat publike, tashmë kemi dy, rast ky i paprecedent dhe kundër çdo sugjerimi nga asistenca e huaj. 

Të nderuar kolegë deputetë,

Mos e shkelni ligjin, madje në të kundërt, bëhuni të gjithë bashkë për t’i thënë “jo” paligjshmërisë! Asnjë arsye, qofshin ato edhe vizita misionesh apo arsye të tjera të rëndomta si këto, nuk mund ta detyrojë përfaqësuesin e sovranit të ulë kokën përballë thyerjes së ligjit.

Ju faleminderit!

Vangjel Dule – Faleminderit, zoti Mima!

Fjalën e ka zoti Armando Subashi. 

Armando Subashi – Faleminderit, zoti kryesues i seancës! 

Në fakt, më vjen keq që seanca e sotme degjeneroi në një formë të tillë, ku Saliu erdhi përsëri, mbajti atë fjalim që mbajti, bëri ato gjeste që bëri dhe mendon se kështu do të bëjë opozitë, se kështu do të rifitojë dashurinë e shqiptarëve. Por, për hir të së vërtetës, vazhdon të mbetet varkëtari më i pashpirt në politikën shqiptare, i cili për ambiciet e veta personale, nuk e ka problem fare të shkelë mbi trupat e njerëzve, siç ka bërë gjithë këto vite pambarim dhe siç bëri edhe sot në sallën e këtij Kuvendi, duke kërkuar në mënyrë të turpshme një minutë heshtje, duke përfituar nga ajo tragjedi që ndodhi dje. Ai përmendi këtu një letër që i kishte ardhur nga Patosi, se ai qytet paska disa ditë pa drita. Po, është e vërtetë që u bë më se një javë që qyteti i Patosit dhe zonat përreth kanë ndërprerje të energjisë elektrike. Kjo ndërprerje vjen për shkak të një rimonti kapital që po bëhet në linjën e tensionit të lartë 20 kilovoltë, që është një investim i munguar, i cili duhej të ishte bërë nga qeveria e Saliut në këta tetë vjet, ashtu sikurse janë edhe shumë investime të tjera të munguara në të gjithë atë zonë, që, siç e tha edhe kolegia ime, ndofta është zona më e pasur e Shqipërisë, që i jep miliona e miliona euro buxhetit të shtetit, por realisht nuk merr asgjë mbrapsht. Dhe sot ajo zonë vuan nga problemet që ka rrjeti elektrik, vuan nga problemet që ka me ujin e pijshëm. Dua të sjell në vëmendje këtu se ujësjellësi i Patosit është inegzistent, jo vetëm që nuk arrin të bëjë furnizimin me ujë të të gjithë atyre banorëve, por në këta 8 vjet të pushtetit të Saliut ka akumuluar një borxh vetëm për paga dhe për sigurime shoqërore të papaguara mbi 800 milionë lekë, për të mos folur pastaj për mungesën e investimeve dhe shumë e shumë histori të tjera. Megjithatë, edhe unë dua të ndalem pak te ngjarja që ka ndodhur mbrëmë në zonën naftëmbajtëse të Fierit. 

Sipas Institutit Sizmologjik,është raportuar për një tërmet 3.8 ballë, epiqendra disa kilometra në lindje të qytetit të Fierit, thellësia 2 kilometra. Kam këtu, të nderuar kolegë, një statistikë ose një informacion të nxjerrë nga vetë Instituti Sizmologjik ku bëhet fjalë për tërmetet që kanë ndodhur në Shqipëri në dy vjetët e fundit, nga 2011-2013, deri tek tërmeti i mbrëmshëm i ashtuquajtur e deri tek ai që ndodhi para dy javësh, më 21 nëntor. A e dini se çfarë ndodh? Vetëm në 2 vjetët e fundit janë rreth 53 raste të regjistruara pikërisht në atë zonë dhe më e bukura është se, po t’i krahasosh të gjitha këto, ka disa përputhje të çuditshme. Përputhet përafërsisht koha në cilën ndodhin. Ndodhin përgjithësisht natën, duke filluar nga orët e mbrëmjes deri në orët e para të mëngjesit. Ndodhin përgjithësisht me të njëjtin intensitet dhe, po të shikojmë, fillojnë 2.8 ballë, 2.6 ballë, 3.1 ballë, 3.8, 2.7, 2.9, 2.3, 3.4, 3.8, 3.2, 3 ballë e kështu me radhë. Pra, përgjithësisht janë afërsisht në të njëjtin intensitet. Çfarë ndodh tjetër? Po të shikojmë epiqendrën, të gjitha janë ose disa kilometra në juglindje të Lushnjës, ose disa kilometra në lindje të Fierit. Ajo që është edhe më e rëndësishmja, po të krahasojmë koordinatat gjeografike, sipas Institutit Sizmologjik gjithmonë, gjatësi dhe gjerësi gjeografike, përgjithësisht janë të njëjtat koordinata: 40,73 gradë në veri dhe 19,61 gradë në jug ka qenë tërmeti i 21 nëntorit dhe, po të shikojmë të gjitha koordinatat e tërmeteve në dy vjetët e fundit, janë pothuajse në të njëjtat koordinata. Unë nuk e di se sa ndryshon në terren 0,1 gradë. Nëse ka ndonjë që ka njohuri nga kjo punë, sa përkthehet në terren 0,1 gradë, le të na e thotë, por besoj se nuk bëhet fjalë për kilometra. Jam i bindur se bëhet fjalë për metra dhe e gjithë historia, të gjitha epiqendrat e këtyre tërmeteve vërtiten sigurisht në këtë zonë.

Ajo që dua të them sot është fakti se menjëherë sa u votëbesua qeveria e re, ne biseduam me ministrin e linjës, kemi shkuar në atë zonë, kemi marrë takim me banorët dhe sigurisht ka qenë problemi kryesor i tyre. Unë do të përshëndesja ministrin, që ka marrë një sërë masash, ka ngritur një grup pune për të evidentuar këtë problem, për ta aprovuar mbi baza shkencore me një dokument zyrtar shkencor, se kjo nuk është pasojë e tërmeteve natyrale, por pasojë e veprimtarisë së asaj firme dhe aktivitetit që vepron atje. Në fakt, ngjarjet e ditëve të fundit, sidomos dy shpërthimet e dy javëve të fundit, ai i datës 21 dhe ai i mbrëmshmi tregojnë se realisht puna duhet përshpejtuar, masat duhen intensifikuar dhe ka ardhur koha që duhet të ndalemi seriozisht edhe te firma “Bankers”, që punon në atë zonë, për të parë jo vetëm metodat me të cilat ajo punon në nxjerrjen e naftës, por sigurisht për të vënë mbi shinat e ligjit edhe këtë lloj aktiviteti që zhvillon.

Ne nuk jemi kundër investimeve të huaja, nuk jemi kundër veprimtarisë së kësaj firme, absolutisht jo, por sigurisht që nuk mund të pranojmë që për shkak të atij aktiviteti ajo firmë të prodhojë një ambient armiqësor për banorët e gjithë asaj zone. Ajo që po ndodh sot është fakti se njerëzit po dalin në protesta të vazhdueshme dhe kanë krijuar një lloj armiqësie me atë investitor dhe me atë firmë. 

(I ndërpritet fjala, pasi i ka mbaruar koha në dispozicion.)

Vangjel Dule – Faleminderit, zoti Subashi!

Fjalën e ka zoti Kruja.

Keltis Kruja – I nderuar zoti drejtues i seancës,

Të nderuar kolegë,

Po i afrohemi 100-ditëshit të qeverisë, por nuk e themi dot “të qindtat”. Nuk ia themi dot, se kjo qeveri, pa i bërë akoma ditët, ka bërë të mijtat. Edhe më skeptiku ndër të majtët, edhe më optimisti ndër të djathtët nuk e kishte menduar kurrë se kjo qeveri do ta legjitimonte veten pa i bërë akoma dy muaj. 

Shumëkush priste që kjo qeveri, ky kryeministër të jepte sinjale se do t’u përmbahej atyre që premtoi e mbi të cilat ndërtoi të gjithë fushatën që e solli në pushtet. Personalisht kam qenë nga ata që nuk kam besuar kurrë se ky që kemi për kryeministër do të performonte ndryshe. Është po ai, i njëjti, nuk e ndryshon as pesha e përgjegjësisë së të qenit në krye të punëve të vendit dhe as detyrimi ndaj atyre një milion shuplakave të famshme që tanimë ka filluar t’ua tundë si triumfator edhe të tijve.

Nuk kishte ditë në fushatë që nuk betohej e stërbetohej se do të bënte rendin dhe sigurinë, do t’i zhdukte të gjitha krimet dhe kriminelët si me magji. “Do t’i rikthejmë dinjitetin, - thoshte, - Policisë së Shtetit”, ndërsa sot e ka kthyer në një organizatë që funksionon vetëm e vetëm për qejfet apo inatet e tij. “Nuk do të ketë më vrasje, nuk do të ketë më aksidente, nuk do të ketë më as vjedhje e as grabitje”, - këto ishin premtimet e atij që sot është kryeministër i Shqipërisë gjatë gjithë fushatës elektorale. Por vrasjet, në fakt, janë shumëfishuar e me të njëjtin ritëm me shumëfishimin e vrasjeve është ulur forca zbuluese e Policisë së Shtetit. Asnjë vrasje e paramenduar nuk është zbuluar deri sot, përfshirë edhe ato ku kanë ngelur viktima njerëz shumë afër ministrit, bie fjala.

Aksidentet janë bërë pjesë e pandarë e jetës së përditshme, e sikur të mos mjaftonte kjo, një pjesë e madhe e tyre kanë përfunduar me tragjedi të papërshkrushme njerëzore. Bilanc i tmerrshëm, bilanc lufte, siç nuk kishte fare droje ta quante kur zotëria ishte në opozitë, për të mos folur pastaj për viktima që gjenden nëpër kanale e s’dihet kur, në ç’formë e kush i ka aksidentuar. Krimi i vogël, grabitjet, vjedhjet janë bërë sundues i pashqetësuar i rrugëve, rrugicave dhe pallateve në të gjithë vendin. Sot Shqipëria po përballet me mungesën më të theksuar të rendit dhe të sigurisë, ndoshta që nga kohët më të para të formimit të shtetit. Sot të qenët polic po shndërrohet në një barrë të rëndë për gjithsecilin efektiv të Policisë së Shtetit, sepse duhet të jesh me apo pa dëshirë shërbëtor i Kryeministrit, s’ka rëndësi se sa të trajnuar janë apo sa mirë i kryejnë detyrat efektivët e policisë.

Performanca matet vetëm me sa shpjet duhet t’i thonë “lepe-peqe” Kryeministrit. Kam bindjen e thellë se kjo situatë vjen e do të vijë si pasojë e vetëm si pasojë e qasjes që ka ky njeri për shtetin e së drejtës dhe qeverisjen në përgjithësi, për qasjen që kanë të deleguarit e tij nëpër ministri.

Sekretari për Procedurat dhe Votimin

Armando Subashi


 Të nderuar kolegë, 

Dje ndodhi një ngjarje me përmasa jashtëzakonisht të rënda. Dje ndodhi ajo çka i druheshim të gjithë. Në mes të ditës, në mes të shkollës, mu në mes të klasës vritet me armë një fëmijë. Unë u shpreh ngushëllimet e mia familjarëve dhe dua t’u kërkoj ndjesë që dhimbjen e tyre po e bëj pjesë të fjalës sime, por dhimbja e tyre sot është alarm, që duhet të na zgjojë të gjithëve dhe të shohim se ç’po ndodh në këtë vend. Fëmijët shqiptarë nuk janë më të sigurt në shkolla. Shqiptarët nuk kanë më siguri për jetën askund. Ky kryeministër ka dy muaj që po lufton me oficerët e policisë, ndërkohë që krimi është Kryeministri që sundon rrugët dhe qytetet e vendit. 

Ministrja e Arsimit fill pa ngjarjes del e na flet për reformat, ministri i Brendshëm del e na thotë se këto janë ngjarje që s’ke ç’u bën. Të dy ministrat duhej të kishin dhënë dorëheqjen dje, jo për atë që ndodhi, por për çka deklaruan në vendngjarje dhe për papërgjegjshmërinë me të cilën e trajtuan një ngjarje kaq të rëndë, e cila tronditi jo vetëm familjarët, por mbarë opinionin shqiptar. E në fund, si për t’i vënë vulën, na doli Kryeministri e na tha se “kjo është kambanë për t’u dëgjuar”. Po, e vërtetë. Kjo është kambanë për t’u dëgjuar, por është për t’u dëgjuar nga shqiptarët, sepse Kryeministri, po dëgjoi tingull, nxjerr shaminë dhe i fut një napolon.

Vangjel Dule – Faleminderit, zoti Kruja!

Ky ishte edhe diskutimi i fundit për pikën e fundit të rendit të ditës. Këtu e mbyllim seancën e sotme duke ju falënderuar të gjithëve.

(Seanca u mbyll në orën 13:00.)

Zëvendëskryetari i Kuvendit

Vangjel Dule

